Musharraxii soo shaqa tagay W/Q: Cabdullaahi (YamYam) | Laashin iyo Hal-abuur\nMusharraxii soo shaqa tagay W/Q: Cabdullaahi (YamYam)\nSugulle waxa uu dhasahay nuskii danbe ee qarnigii 20aad. Waxa uuna ku dhashay Rays-dheer. Rays-dheer waa tuulo aad u yar oo reerahoodu degijireen, walow ay aad u yarayd haddana waxa ay ahayd mid aad u camiran markii la barbardhigo tuulooyinkii iyada ku hareeraysnaa. Waxa ay lahayd dugsi qur’aan. Iskuul lagama aqoon. Carruuruhu quraan kaliya bay baran jireen, goortii ay dhammeeyaan baa loo dhigi jiray magaaloyinka u dhow si ay iskuul u galaan . Dhaq dhaqaaqa dhaqaale ee tuulada ka jira mid saa u buuran ma ahayn. Tuulada taladeedu waxa ay ka go’daa dhowr oday iyo Macallin Cali. Cali waa macalinka tuulada sidoo kale waa uu kitaabo ka mariyaa mawlac ku yaal tuulada. Waa buuni diinta Islaamka ku xeeldheer aqoon wanaagsana u leh. Reer Rays-dheer iyo tuulo u dhow reero degi jiray baa intaa islayn jiray, loona kala maaro waayey. Dhul daaqsimeed bay fidnadu ka kacday, haddase farihii waa ay ka baxday. Labaataneeyo sano bay dirirtu socotaa. Wixii waan-waan nabadeed ah iyo mag kala qaadasho ah ama hurin colaadeed iyo ciidan abaabulid ah odayashaa horbooda. Alla-bariyada iyo roobdoonta na macallin Cali baa hormuud ka ahaa.\nSugulle waxa uu waynyahay carruur shan ka kooban, saddex wiil iyo gabar. Aabbihiis waxaa la yiraahdaa Salaad Samatar. Salaad waa oday maalqabeen ah, waxa uuna ku jiraa saddexda nin ee tuulada ganacsiga keena. Bartamaha magaalada waxaa uu ku leeyahay Salaad bakhaar aad u wayn . Dhisamaha uu bakhaarku yahay iminka markii hore loogu ma talo galin inuu bakhaar noqdo. Oo Maxaa loogu talo galay dee? Waxaa loogu talagalay inuu noqdo masjidkii ugu horeeyay ee tuuladu yeelato. Oo waa ayo cidda baas oo baydkii ilaahay bakhaarka ka dhigtay caro ha ku dhacdee?\nWaxa ay ahayd xilli barqo ah Salaadna uu joogay gurigiisa markii uu u soo galay wiil yara oo uu dhalay oo markaas meheradaha tuulada ka soo noqday, wiilkii yaraa waxa uu aabbihii u sheegay inuu meheraddii “ Ina qoobdheere” ku soo arkay adeer Baaruud. Baaruud waa Salaad ina adeerkii rumaad. Baaruud waxaa uu degganyahay isagu miyi, halkaas oo ay u deggan yihiin saddex reerood. Baaruud waxa uu dhalay 26 caruur ah, waa sideed iyo toban wiil iyo sideed gabdhood. Baaruud waa oday aad iyo aad u geel badan, kadimo geela ayuu leeyahay. Baruud mar waa oday nabad-doon ah marna waa colaad-doon,waa dagaalyahan aan boqol nin biyo u kabban, waa nin magaciisu gaaray meel uu qudhiisu tagin. Waxa ay ahayd dhowr gu’ ka hor markii uu guluf ku ekeeyay geelleey degaankoodii ka soo hayaamay. Baaruud waxa ka feer dagaallamayay markaas toban wiil oo uu dhalay. gulufkaas waxa ay kusoo dhaceen geel aad u farabadan, taasoo ka dhigaysa geela Baaruud kala bar wax ka badan inuu yahay xaaraan iyo wax dhac iyo boob lagu keenay. Baaruud iyo inta la ayniga ah waxa ay aaminsanyihiin kuna dhaqmaan qaaciido ab ka soo gaar ah “ Xalaal iyo xoog hadduu xero galo midna kuuma xuma”\nBaaruud hadda da’diisu waa 80 jir, waa uu tabaryareeyay araggiina marba marka kasii danbaysa waa uu soo daciifayay, waxa uu hubsaday inuu yahay gabbal sii dhacaya. Baaruud waxa uu go’aan saday inta cimrigiisa ka dhiman inuu cibaadada daa’imo, wehelna uu ka dhigto tusbaxa iyo ubbadiisa weesada ah. Sidoo kale waxa uu go’aan ku gaaray inuu geeliisa sakada ka bixiyo sannadkaan iyo sannadaha soo socdaba, waxa kale oo uu goostay inuu masaajidkii ugu horreeyay ka dhiso Rays-dheer. Masjid dhisidda aad bay usoo dhaweeyeen dadkii tuulada degganaa. Intaas waxii ka danbeeyay Baaruud waxa uu ku noqday xaafadihii miyi, go’aankii uu qaatayna waxa uu u sheegay wiilashiisii, walow ay soo dhaweeyeen dhammaan go’aankii aabbahooda haddana qaar baa ku gacan saraysay masjid dhisadda. Isjiijiid badan kaddib odaygii waxa uu geelii kasoo soocay boqol neef si loogu bilaabo dhisadda masjidkii u balanqaaday.\nBaaruud iyo saddex wiil oo uu dhalay waxa ay geelii keeneen tuuladii nasiib wanaag tuulada waxaa joogay baryahaas qolooyin xoolaha gadata dabadeedna lacag qaaliya ku sii gata. Labo maalmood kaddib oday Baaruud waxaa laga gatay sagaashan ka mid ah geeliisii, sidoo kale dhismihii masjidka waxaa la bilaabay asbuuc ka dib. Markii hore waxaa la taagay daarwayn, dabadeed waxaa loo yeelay mixraamkii, toban daaqadood iyo afar albaab. Goobta laga dhisay masjidka waa bartamaha magaalada waa goob dadkoo dhan u siman, waa meel meherado badani ku yaalaan waana goobtii ku haboonayd in laga dhiso masjid. Hawshii masjidka oo si habsami li’iya u socota, kaliyana ay dhimantahay in dad/saanqaaf la saaro lana cagdhigo, ayaa tuulada waxaa yimid shiikhul baladkii oo baryahaas ka maqnaa tuulada, wadaadkii waxaa loo sheegay in masjidkaan uu dhisayo ninkii Baaruud ahaa. Ma Baaruud baa dhisaya?! Wadaadkii waxa uu u tagay Baaruud si uu uga waraysto masjidka iyo hawlihiisa. Is waraysi kaddib wadaadkii waxa uu waydiiyay Baaruud halka uu ka keenay xoolaha uu masjidka ku dhisayo ? Baaruud waxaa uu sheegay shiikhul baladkii in geeliisii qaar uu gaday, wadaadkii oo la kaftamaya Baaruud waxa uu yiri “ War geelu soo kii aad xabbadda ku soo xero galisay maaha? Haa. Intaas kaddib wadaadkii waxa uu u sheegay Baaruud in xoolahaas aan laga dhisi karin masjid iyo inuu halkaa ku joojiyo dhisadda masjidka. Baaruud waxa uu joojiyay masjidkii, aqalka intii dhisnaydna waxa uu ku wareejiyay ina adeerkii Salaad, isagiina waxa uu isaga noqday baadiyihiisii. Salaad dhismihii waxa uu ka dhigtay bakhaar aad u wayn oo uu u labaxay “Baahi bi’iye”. dadku oo aad uga xumaaday joojinta masjidka, waxa ay carada kula dhici jireen Salaad Samatar. Waxa ay ku oran jireen “ Masjid baad bakhaar ka dhigtay, balaayo iyo baas baa kugu dhici doonta.” Waayadii danbana waxaa salad naanays u noqotay “ Masjid bi’iye”, magacaas oo uu aad uga xanaaqi jiray markuu maqlo,waxa uuna wacad ku mari jiray qofkii ugu yeera magacaas inuusan waa danbe wax ka gadayn. Si kasta oo uu u diido naanaystaa waa ay u hir gashay, dadkuna magaciisii runta ahaa waaba ay illaaween, haddaad maantoo dhan ku haysid war Salaad samatar yaa arkay. Cidina juuq kuu dhihi mayso, dadka waawayni waa laga yaabaa inay ku dhahaan war “Masjid bi’iye” halkaas buu bakhaar ku haystaa.\nMuddo ka dib tuuladii Rays-dheer waxa ka dhacay abaaro ba’an iyo colaado is daba joog ah, dadkii tuuladuna marba marka ka sii danbaysa waa ay sii yaraanayeen, waxa ay u guurayeen magaalooyinkii u dhawaa, tobaneeyo sano oo dadku ku sii qulqulayay magaalooyinka, colaaduna soo laalaabanaysay tuuladii waxaa kusoo haray dhowr qoys oo ay ku jiraan reer “Masjid bi’iye”. Waa xilli barqo ah, Salaad Samatar waxa uu dhex fadhiyaa bakhaarkiisii, waxa uu labadiisa gacmood ku hayaa dhafoorada. Waxa uu la yaaban yahay tuuladii dad iyo duunyaba camirnaan jirtay sida looga yaacay, waxa uu u qaadan la’yahay sida bakhaarkiisii la is dab tubnaan jiray ee saddexda qof gadi jirtay masiibadu ugu habsatay. Waa maalinkii labaad oo aan tummun sonkor ah xitaa laga gadan. Waxaa xasuustiisa kusoo laa laabanaya maalin uu laba nin oo midi doonayay kiish gelleey ah midka kalana uu doonayay haaf sonkor ah uu eryay, kaddib markii ay ugu yeereen naanaystii uu ka xanaaqi jiray ee “Masjid bi’iye”.\nWaxa uu fiirinayaa dhowr kiish oo bariis ah oo in muddo ah meel ku tiirsanaa, waxaa uu ku cel-celinayaa “Magacaa rabtaan iigu yeeroo, kaalaya mar un wax iga gata.” “Magacaa rabtaan iigu yeeroo kaalaya mar un wax iga gata.” Intaas isagoo ku cel-celinaya waxaa u soo gashay xaaskiisii Dhudi, waxay ku tiri “ Xaaji maanta waa adigaan isla hadlayee maxaa ku helay” intuu sidii waxa hurdo kasoo salalay madaxa kor usoo qaaday yiri “Mayee is la hadli mayee xoogaa un baa yara fakarayay” gabbalkii maalintaas waa uu dhacay isagoo waxba laga gadan, waa uuna iska carraabay, intii uu waddada sii socday marna madaxiisa kor u muusan qaadin hoos un buu fiirinayaa, waa uu fakaryaa oo madaxuu ruxayaa mar mar, waxa uu soo xasuusanayaa maalmo wacnaa oo ganacsigiisa soo maray; maalmo gaari raashin iyo badeecooyin kale ku raranyihiin galab gaabkii magaalada intuu soo galo la oran jiray “Gaarigaas waxa uu u yimid Masjid bi’iye oo biri baa rarka laga dajinayaa. Habeenka ka horeeya subaxa rarka la dajinayo xaafadda Masjid bi’iye waxa ay ahaan jirtay sida meel Alla bari ka jiro dadku waa dhoobnaan jireen. Dadku waa mid le “ Aniga laba kiishoo bariis ah meel ii sii dhig” “Anigana lacagtaan qadimayaaye loor bur ah meel ii gu tiri yaan la iga dhammaysanee.” Waa xaal aduune caawase xaafada waxa uu u yimid isagoo maanta hal shay xitaa laga gor-gorin. Fiidkii markii ay ahayd buu u yeeray curadkiisii Sugulle iyo xaaskiisii Dhudi waxa uu uga waramay xaalka tuulada iyo suuq xumada ka jirta, iyo in dhowr qoys maahee tuulada laga wada guuray. Waxa kale oo uu u sheegay in ay isbuuc kaddib ay raaci doonaan gaari caano kasoo qaadi jiray tuulo yaroo ka shishaysay oo ay ku gaari doonaan magaalada u soo xigta magaalooyinka dabadeedna ay u sii gudbidoonaan magaalada Xamar halkaas oo ay degi doonaan. Sidii balantu ahayd isbuuc ka dib bay ka dhaqaajiyeen tuuladoodii ay sanadaha badan ku noolaayeen waxay ayna tageen meel magaalo ah oo ay ka bixi jireen gawaarida Xamar aadda.\nWaa rubucii danbe ee qarnigii 20aad, Goobta ay yimaadeen waa magaalo, haa waa magaalo oo tuuladoodii waxyaabo aysan ku arki jirin bay halkaan ugu yimaadeen. Haddii markii ay tuuladooda joogeen bishii hal mar ay gaari arki jireen halkaan gaarigu wado walbuu yaacayaa; haddii habeenkii ay faynuus shidan jireen markii naaftada la waayo ama liifadu dhammaatana gurigu mugdi ahaan jiray, xaafaddaan ay joogaan habeen walba waxbaa ka ifa meel laamiyeeriga wax yar un ka sokaysa – nal baa la yiraahdaa baa lagu yiri-. Reer Masjid bi’iye haddiiba ay magaaladii joogeen muddo laba isbuuc ah, waxa ay u diyaar garoobeen inay safarkooda sii wataan ilaa ay halkii yoolkoodu ahaa. Xilligu waa subax hore waxa ayna taagan yihiin astaankii gawaarida Xamar u bixi jirtay. Gaariga ay raacayaan waa “Siisow”, dadka inta badan dumar iyo ragba kor baa la koraa. Hadda waxaa kor u hadlaya darawalkii waxa uu leeyahay “ Halla soo fuulo gaariga waa la baxayaaye.” Dadkii waxa ay bilaabeen inay ka soo kacaan meheradihii ay shaaha ku cabayeen, gaarigii bayna wada fuuleen. Waxa u bilowday safar dheer, waxa ay u socdaan magaalo uu ku riyoodo qof walba oo Soomaali ah inuu dego ama mar un uu tago, haddii uusan degitaanka awoodinna inuu mar un tago. Habeenno iyo maalmo ay jidka ku jireen ugu danbays waxa ay tageen magaaladii Muqdisho.\nReer Masjid bi’iye si wanaagsan bay u fahmeen magaaladii, carruurtiina waxbarasho baa la geeyay. Waxa ay maalmuhu is daba maraan; habeenaduna is dhaaf-dhaafaan; biluhuna is eryadaan; sannaduhuna ay sanka isku hayaan; ninkii Sugulle ahaa maanta waa nin isku filan. Dhanka waxbarashada ilaa heer jaamacadeed buu ka gaaray, shaqo waanaagsan waa uu haystaa, oo waxa uu u shaqeeyaa wasaaradda beeraha. Waa isaga cidda reerka biisha hadda, oo odaygii Salaad Samatar ah dhowr sano ka hor buu madaxa laabay. Sugulle waxa uu ku jiraa maamihiisa ugu wacnaa nolosha. Balse waxa ay yiraahdaan “Si jirta siima jirto” , oo isbaddal inuu dhaco waa qaaciidooyinka ay ku dhisantahay noloshu. Sanadku waa 1990, magaalada Muqdisho iyo dhammaan waddanka waxaa laga dareemayaa xasilooni darro. Waxaa sii liicaya nidaamkii dawliga ahaa ee waddanka ka jiray. Sugulle laba bilood miishaar ma qaadan, oo miyaa la waayay wax shaqaalaha la siiyo? Mayee lama waayinee dhexda lagu kala goostay miishaarkii shaqaalaha. Sanad kaddib waxaa afka ciidda darsatay dawladdii uu u shaqayn jiray Sugulle, waddankiina waxaa uu noqday dawlad la’aan, fawdo iyo dagaalo sokeeye oo markaa bilowday. Sugulle oo subax hor fadhiya gurigiisii xabbaduna si aan innaba caadi ahayn ay magaalada uga dhacayso waxaa u yimid Faarax oo ay daris ahaayeen muddo dheer. Faarax waxa uu ku yiri “ Waxa aan doonayaa maanta inaan magaalada isaga qaxo, oo inta xabbadu joogsanayso aan bal tuulooyinka carruurta u saaro, adigu miyaadan xabbada ka baxayn?” Sugulle oo aad uga fakaraya xaaladda uu waddanku ku jiro iyo meesha uu u sii socda ayaa jaalihiisii ugu warceliyay “ Ninyahow saad wax mooday maaha, saansaanka magaaladaan ka muuqda ma wanaagsana, haddii kollayba aad qaxaysid waxa aad aadaa gobolada ay dadkiinu degaan. Tan kale anigu waxa aan doonaya inaan waddanka gabigiisaba isaga qaxo, oo halkaas Yaman iyo dhul carbeed baan afka saaraya, hadde nabad gelyo iyo nooli gulantee.”


HomeWararka MaantaJovetic Oo Ku Eedeeyey Tababare Pellegrini In Uu Abaabulay Shirqool lagu dilayo\nLaacibka kooxda Manchester City ee Steven Jovetic ayaa eedayn aan hore loo arag huwiyey tababarihiisa Mauel Pellegrini kadib markii uu ka reebay ciyaartooyada kooxda uga qayb geli doona tartanka Champions League.\nLaacibkan ayaa tababarihiisa ku eedeeyey in uu shirqoolayo isla markaana uu dilayo mar haddii uu ka reebay kooxda Champions League ciyaaraysa, isaga oo ka door biday ciyaartooyada cusub ee kooxdaas ku soo biiray bishii hore ee January.\nWeeraryahan u dhashay wadanka Montenegro oo 18 bilood ka hor ay City kaga soo iibsatay Fiorentina lacag dhan £22million ayuu tababare Pellegrini ka saaray qorshihiisa isaga oo ka door biday Wilfrield Bony oo bil ka hor uga soo wareegay Swansea.\nJovetic ayaa ku adkaystay in uu tababaruhu ku sameeyey khalad weyn markii uu ka reebay Chamipions League, isla markaana wixii hadda ka dambeeya aanu ka fikiri doonin mustaqbalkiisa in uu siiyo kooxdan.\n25 jirkan oo u warramay wargeyska Daily Mirror, ayaa waxa uu hadalkiisa ku bilaabay sidan:\n“Waan u qalmaa in aan ciyaaro Champions League, waanan ogahay, tababaruhun wuu i dilay markii uu go’aanka gaadhay. Waxa aan dareensahay in aan u qalmo booskayga dadka kalena sidaas ayay igu yidhaahdeen.\n“Dadku waxay ii sheegaan in aan ciyaartoy wanaagsan ahay, laakiin waxa caddaatay in aanu tababaruhu sidaas oo kale u fikiraynin.\n“Aad ayaan uga niyad jabay, xattaa hadda waan niyad jabsanahay. Ilama aha in uu go’aan wanaagssan ahaa ama go’aan sax ah.\n“Waan ogahay in aan u qalmayay in liiska la igu daro, tababarahana waan u sheegay, laakiin wakhti uu igu dhegaysto ima siinin. Anigu waxa aan halkan u imid in aan ciyaaro Champions League” ayuu yidhi weeraryahanka Jovetic.\nLaacibkan oo ay bishii January xiisanayeen kooxaha Talyaaniga ah ee Inter Milan iyo Juventus ayaa waxa uu xusay in aanu wali go’aan ka gaadhin mustaqbalkiisa, uuna sugi doono illaa xagaaga soo socda.\n“Tababaruhu ciyaartooyo kale ayuu iga horreysiiyey, waana farriin ii muuinaysa waxa uu iga damacsan yahay.\n“Way adagtahay in aad qaadato marka ay arrintan oo kale kugu dhaco balse xirfadle ahaan waxaan rabaa in aan tuso in aan si fiican u ciyaari karo xili-ciyaareedkan.” Ayuu raaciyey.\nWaxa uu xusay in toddobaadkii tegay oo dhan uu ka fikirayay sidii ay kooxdiisa isaga celin lahayd Barcelona kulanka Champions League ee toddobaadka dambe.\nIsagoo arintaas ka hadlayana Jovetic wuxuu yidhi: ‘Todobaadka oo dhan waxaa iga qaatay ka fikirka ciyaartaasi, markaanu Barcelona la ciyaarayno waxay ila noqotay oon ka fikiray inay aniga igu adkaan doonto.\n‘Waxaan u malaynayaa inaan kooxda ka caawiyey ciyaaro adkaa wakhtigii Groups ka, taas darteedna, Waxaanan ku faraxsanayn in anigii dibada la i dhigo.\n‘Sanadkan, iyo markastoon ciyaarayoba, waxaan u malaynayaa inaan shaqo fiican qabto. Shan gool baan dhaliyey horyaalka the Premier League anigoon daqiiqado badan xataa garoonka ku jirin.\n‘Waxaan ogahay in dhamaantayo aanu niyad jabsanahay, waxanina waa kubad – laakiin imika aniga si weyn bay ii damaqday xaaladani.’\nLukaku Oo Naadigiisii Hore Ee Chelsea Ka Reebay FA Cup + Sawiro\n12/03/2016 Abdiwahab Ahmed\nHIGHLIGHTS: Leyton Orient 2-2 Chester\nBarcelona oo Xalay dhalisay goolkii 500-aad ee Champions League iyo Messi Oo Nasiib u helay in uu saxeexo


RASMI: Mikel Arteta Oo Cidlo Soo Istaagtay Kaddib Iscasilaad Lama Filaan Ah Oo Uu Ku Dhawaaqay Freddie Ljungberg - Gool24.Net\nRASMI: Mikel Arteta Oo Cidlo Soo Istaagtay Kaddib Iscasilaad Lama Filaan Ah Oo Uu Ku Dhawaaqay Freddie Ljungberg\nFreddie Ljungberg ayaa iskaga tegay shaqadii uu ka hayay Arsenal ee ahayd tababare ku-xigeennada, kaddib markii uu helay fursado shaqo oo uu isagu ku noqonayo tababare buuxa.\nHalyeygan hore ee Arsenal ayaa loo magacaabay inuu si ku-meelgaadh ah u layliyo naadiga markii shaqada laga caydhiyey Unai Emery bishii November 2019, waxaana la dul-keenay Mikel Arteta oo isaguna uu u noqday Freddie Ljungberg.\nFreddie Ljungberg oo qayb ka ahaa xiddigihii Arsene Wenger uu hoggaaminayay xili ciyaareedkii 2003-04 ee lagu naanaysi jiray ‘Invincibles’ ee iyagoon hal mar laga adkaanin ku guuleystay horyaalka Premier League, ayaa ku-xigeen u noqday Arteta ka hor intii aanu maanta xidh-xidhanin shandaddiisa.\n43 jirkan ayaa sheegay in go’aan uu isagu gaadhay uu kaga tegay shaqada, waxaanu Mikel Arteta u rajeeyey guul isaga oo tilmaamay inay ka horreeyaan waayo wanaagsan oo guulo wata.\n“Waxa aan go’aansaday inaan ka tago kaalintaydii tababare-xigeenka kooxda koowaad ee Arsenal, si aan usii horumariyo khibraddayda tababarenimo.” Ayuu yidhi Freddie Ljungberg, waxaanu raaciyey: “Waxaan kooxdan qayb kasoo ahaa tan iyo 1998kii, waxaanan ku faraxsanahay dhamaan fursadaha ay isiiyeen ciyaartoy ahaan iyo tababare ahaanba. Waxa aan Mikel iyo dhamaan kooxda u rajaynayaa guul xili ciyaareedka soo socda. Waxa kale oo aan u mahad celinayaa taageereyaasha sida joogtada ah ii garab taagnaa, waxaanan rajaynayaa in dhamaanteen aynu mar kale si degdeg ah u kulmi doono.”\nLjungberg, waxa kale oo uu soo layliyey kooxaha 15jirrada iyo 23 jirrada ee Arsenal, waxaase uu hadda go’aansaday inuu shaqo buuxda oo tababarenimo ah qabto, inkasta oo aan la bixin wax ishaaro ah oo ku saabsan naadiga uu tegayo.\nAgaasimaha ciyaaraha Arsenal ee Edu ayaa isaguna sheegay inay tahay wax laga xumaado in Ljungberg uu ka tago Arsenal, waxaanu yidhi: “Dhab ahaantii waanu ka murugaysanahay inaanu aragno Freddie oo tegaya maadaama aanu ognahay sida uu u jecel yahay Arsenal.”


Maalmahaygii Muqdisho – Cabdicasiis Guudcadde\nMay 14, 2016 August 3, 2016 Guudcadde\nQoraalka oo PDF ah halkan kala deg.”\nFaylasuufkii la dhihi jiray St. August ayaa mar yidhi, “Dunidu waa sida buug oo kale. Qofka aan in badan socon, oo aan dhulal badan marini, waxa uu la mid yahay qof buugga ka akhriyay bogga u horreeya uun.” Oo horta haddii buug dhan laga daalacdo boggiisa u horreeya maxaa la faa’idayaa aan ka ahayn magaca buuggaa? Waa sidaas oo qofka aan soconina, waxa uu qaybayaa magacyada dhulalka ee khariirradaha ku yaalla, balse wax uu ka yaqaan oo run ahi ma jiri doono.\nIlaa mar aan garaadsaday, oo aan bilaabay in aan socdo, waxa aan ku tashaday in aan ugu horrayn arko meel aan ahayn dhulkii aan ku dhashay. Waa aa ay ii rumawday. Deegaamo badan ayaa aan cagta dhigay. Balse weli saw anigan dhex taagan dad ugu yaraan aannu iswada garanayno. Waa aan qawaday. Sebtembar, 2015, ayaa aan gaadhay meeshii iigu durugsanayd intii aan gudaha Soomaalilaan dhex socday. Laascaanood. Waxa aan dareemay nefisaad aan xad lahayn. Magaalo la iiga sheekayn jiray waa anigaa dhex lugaynaya. Wax badan oo la iiga sheegi jiray waa anigaa soo arkay in waxna ka jiraan, wax badan oo kalana aanay ka jirin. Waa anigaa qoray Halkani Waa… Laascaanood!\nAbriil 29, 2016, waxa ii rumoobay ballanqaad kale oo aan naftayda ka qaaday. Waa in aan mar uun indhahayga ka soo qaado Muqdisho. Dhaaxaa war la iiga soo gudbiyay. Mid weriye ah iyo mid welwaale ahiba, war waa iiga soo rareen. Oo saw anigan dhex mushaaxaya, miyaanan ka raaynin?\nMay 11, 2016, ayaa aan ka soo laabtay Muqdisho. Muqdisho waa ay weyn tahay, muddada aan joogayna waa taas oo waa ay yar tahay. Sidaas darteed, wax ayaa aan isku daalac-naasilayaaye, sidaa aynu ula soconno.\nGaroonka dayuuradaha ee Aadam-cadde markii ay sidaa u soo fadhiisatay dayuuraddii aannu la soconnay, waxa sankaygu uriyay hawo aanu weligii dareemin. Duqdii ayaa aan noqon gaadhay dhulka u soo xiistay e, “dhuloow.” tidhi “kaama fuqo!”\nMarkii aan bannaanka uga soo baxay garoonka, waxyaabaha judhadaba aan arkay waxa kow ka ah rag aan muuqtebiyaasha uun ka arki jiray. Waa AMISOM. Fadhiisimo ayaa ay meesha ku leeyihiin. Awelkii hore waa aan maqli jiray, oo aan daawan jiray uun e, hadda waa aan arkayaa! Garoonka idilkii, iyo Muqdisho halbawlayaasheedaba, waxa aad maamulkiisa leh Turki. In ay wax ka tareen waa la arkaa e, ma hubo in ay aanu jirin warka sheegaya in ay waxna ka tireen!\nIn badan waxa aan isku deyay in aan dhex galo dadka, siiba dhallinyarta. Waa aan la sheekaystay. Doodo la wadaagay. Kulamo dadweyne isugu nimi, oo aan u dhabbo-galay. Waxa aan ogaaday in dhallinyartu aad u baraarugsan tahay, balse ay abaabul la’dahay. Dadka magaalada waxa aad arkaysaa in furfurnaan badani ka muuqato, oo aan weji xun lagugu qaabbilayn, haddana weli fudayd baa jira!\nNolosha magaaladu waa laba heer oo kala-duwanaanshahooda sida dabka loo dareemayo. Shaati ayaa meherad la igu yidhi waa $56 (konton iyo lix doollar) sicirkiisu, meherad kalana $6 (lix doollar)! Guryaha qaar ayaa saddex boqol oo doollar ($300) lagu kireeyaa, halka xaafadaha qaar ijaarka guryuhu ka taagan yihiin ilaa laba kun oo doollar ($2 000)! Waxa aan dabagal dabadeed ogaaday in xaafadaha sidaa u qaaliga ah, gunnada dadka deggani qaataanna aad u badan tahay. Waa ay isceliyaan. Si kale haddii loo dhigo, dadka hantida fiican shaqaysta ayaa ku xoonsan. Waxa iyana muhiim ah in la xuso, xaafadahan qaaliga ah waxa la iibinayaa ma aha alaabta ee waa amniga. Qofka xil haya ama xoolaba hayaa, waa uu ka cabsanayaa in uu wax ka soo gato Xamarweyne iyo Bakaaraha. Baqdintaas ayaa keenaysa in timo laba doollar lagu jaro uu isagu soddon doollar ku xiirto!\nAmni ahaan, waxa isku si ilaalladu uga muuqataa madaxtooyada iyo meheradda hudheelka ah. Dhanka kale, madaarka Muqdisho waxa iiga muuqday habacsanaan dhanka sugidda amniga ah. Hubinta walxaha iyo dadka rakaabka ahi waa ay qumman yihiin. Balse, waxa kalsooni aan soohdin lahayn lagu qabaa shaqaalaha iyo dadka bukaanka ah. Qofkuba haddii uu dirays wato, ama uu kaadh aqoonsi sito, ama uu shaadh gaar ah gashan yahay, isaga oo aan la baadhin ayaa daakhilka loo fasaxayaa. Sida oo kale, dadka kursi-curyaanka lagu sido ee la sheegayo in ay xanuunsanayaan, waa la sahashanayaa. Dabcan waa lala caaddifadoonayaa, oo lala damqanayaa qofkan sariir-yaalka ah. Balse, ogobeey caaddifaddu waa ku cadaw amniga. Mashiinka la mariyo agabyada ay boorsooyinku ka mid yihiin oo kale in loo sameeyo qofka buka ee gaadhi-gacanka lagu wado ayay ahayd. Haddii aad ku dooddid in soojeedintani bilaa naxariis u tahay bukaanka, oo horta in amniga bukaanka la sugo, oo wixii dhib ku ah laga ilaaliyo ma naxariis ka weyn ayaa jirta?!\nYaa dammaanad qaadaya in qofkan xanuunsanaya lagu soo dhex qarsaday wax si uun u dhaawacaaya, amaba u qudh-jaraya, amniga?! Qofkan shaqaalaha ah, dhanka kale, maxaa u dammaanad ah in uu cid cadaw ah u shaqaynayo? Waa la fudaydsaday.\nMarka aad u fiirsatid, guud ahaan magaalada, waxa aad arkaysaa in ay deggan tahay, balse dhanka kale ay dagan tahay!\nGoobaha ganacsi, maqaaxiyaha gaar ahaan, ee weerar lagu soo qaado, waxa la ii sheegay in wax yar ka dibba la shido oo aanay tiiba ahayn. Isdhiibid la’aan aan soohdin lahayn ayaa ka muuqata. Balse dhanka kale, midnimo la’aan aan iyaba xad lahayn ayaa ka muuqata ganacsatada, iyo badi dadka isku dhanka ahba!\nQofka aan weligii Muqdisho arag. Aan arag oo keli ah ma aha e, aan warbaahintu wararka naxdinta leh ee ay soo waaridaan ma ogi e khabar kale ka helin. Qofkaasi marka uu indhaha, lugaha iyo dhegahaba u fasaxo magaalada, ee uu dhex mushaaxo, waxa uu xasuusan doonaa sheeko caan ahayd.\nGabadh yara weynaatay, oo guur la’aanna ku raagtay, intaasna ay u weheliso xaalad maskaxeed, ayaa la soo weriyaa. Haweenayda in madaxa looga jiro waxa u dheeraa in cid calaf ka dayda ay wayday. Xan ayay ku maqashay in meel Oodweyne la yidhaahdo ay ka heli karto webiyadii ay ku oon bixi lahayd. “Abshir” inta ay tidhi, waa ta ilaa goobtii tagtay. Aqal buul ah waa ta dhisatay. Iridda inta ay furtay oo ballaqday waa ta sugtay in bal wax nin ahi u soo galo. Qoftu malaha ma ay waalnaynba! In cabbaar ah waa ta meeshii jiiftay. Rag iska dhaaf e, xataa ri’ geeso la’ oo seenyo ahi kama soo ag dhawaan. Waa ta xanaaq dartii ismadaxmartay. Inta ay soo baxday, iyada oo buuftaamaysa ayaa ay bannaanka u soo dhaqaaqday. Bannaanka ooddeedii iyo Oodweynaba! Weedh ayaa ay ka tagtay. “Oodweyne ayaa la isku kudaana, ha iga hadho,” ayay ku sii tiraabtay.\nQofkii ku sugnaa xaaladdii aynu soo sheegnay, inta uu sheekadaa soo xasuusto, ayuu isla tooxi, “Muqdishaa kayn bahalo muuqaal bini-aadam ahi ka ugaadhsadaan wada ahi, ha iga hadho!” Mise waxa uu odhanba, “Muqdishaay, ma sidaan ku moodayay!” oo Cigaal-shiidaad ayaa uu halkaana ka jili!\nHalkan marka aynu marayno, waxa i hor yimi xaaladdii ay ku sugnayd Mary Harper markii ay qoraysay buuggeedii, “Getting Somalia Wrong.” Waa buugga ay ku kasbatay ammaanta Soomaali badan, oo aan ku jiro. Waa buugga soo bandhigay muhiimadda ay leedahay in la istaago, oo la daawado, dariishadda aan burbursanayn ee Muqdisho, iyo Soomaaliya guud ahaanteed. Waxa aan ogaaday in cadawga kowaad ee Muqdisho ka fadhiisan la’dahay yahay Warbaahinta! Sida oo kale waxa aan yaqiinsaday in rejada u weyn ee ay leedahay magaaladu ay tahay warbaahintaa oo u hagaagta!\nHaddii Hargeysa wargeysyadu tiro iyo tayaba beeleen, waxa Muqdisho la meeqaam ah idaacadaha. Tiro badanaa, oo tolow tiradooda iyo tayadoodu ma isle’eg yihiin?!\nTaallada Daljirka Dahsoon.\nDhismayaasha taariikhiga ah ee magaalada waxa ku habsaday ayax gaajoonaya. Waa isla ayaxii dalka oo dhan afweynta u gooyay. Marka laga reebo taallada Daljirka Dahsoon oo iyada la badhqabtay (eeg sawirka), idil ahaan taallooyinkii kale waxa ay isugu jiraan in burbursan iyo in bilicdii iyo sumaddiiba laga xayuubiyay. Taallada Axmed-guray oo Nambar Afar ku taalla, waxa laga fujistay astaantii u taagnayd Axmed-guray. Beddelkiisa waxa ku sii simaya magaca ALLAH oo af Carbeed ah. Qofka aan hore u ogayn in meeshan taalladii Axmed-guray ku taallayna, waxa uu u qaadanayaa in ay tahay taallo Ilaahay lagu maamuusay!\nKaydkii (Madxafkii) Qaranka, Maktabaddii Qaranka iyo Tiyaatarkii Qarankuba qalfooftooda ayaa sii muuqata. Waxa hor dhooban ciidan. Waxa aad ogaanaysaa in laga fekerayo sidii aanay cid kale u hantiyi lahayn… dayactirkoodu ha joogo e! Barlaamankii hore xataa deyr laguma soo xayndaabin e, kharaabad koollada ay ku nuugaan xabaglayaashu ayaa uu noqday.\nWaxa aan 02 May, 2016, booqasho ku tagnay Xeebta Jasiira oo 25 km Muqdisho koonfur-galbeed ka xigta. Waa dhul dalxiiska ku habboon. Waxa ka muuqda in aan maalgelin lagu samaysan. Oo aan loo soo jeedinba. Laakiin, haddii la dareemo muhiimadda ay leedahay meeshaasi, il dhaqaale oo muhiim ah ayaa ay noqon lahayd.\n06 May, 2016, ayaa aan u kicitannay degmada Afgooye, ee gobolka Shabeellada Hoose oo 30km Muqdisho kaga beegan dhanka koonfureed. Waxa muuqda in beeraha deegaankani u baahan yihiin horumarin. Dad shicib ah ayaa beeraha maalgashaday. Waana la iska fahmi karaa itaalka uu yeelan karo waxsoosaar dadweyne dhib ka soo kabanayaa maalgashadaan. Sidaas ayaa ay haddana khudaarta uga haqabtirtaa magaalada Muqdisho iyo nawaaxigeedaba.\nDhanka akhriska iyo qoraalka, waxa magaalada ku nool dhallinyaro maskax furan oo bisayl badanina ka muuqdo. Waxa haysta hiil la’aan uun! Maktabad kaafisa kama soo helaysid magaalada. Goob waxakhris oo madaxbannaanna, haba sheegin. “Madaxbannaan” marka aan leeyahay, waxa aan meesha ka saarayaa buugta manhaj ahaan jaamacaduhu qaataan ee maktabadaha jaamacadaha u yaalla. Dabaysha qoraalku waa ay ku daciifsan tahay halkan. Inta aan aqaano, waa ay yar yihiin da’yarta qorid samaysaa. Markii aan la fadhiistay, waxa aan ogaaday se in ay badan yihiin da’yarta wax akhridaa. Rag iyo dumar badan oo aan bartay, waa dad ehel u ah akhriska. Oo miyaa uu isqariyaa qofka reero akhris ahi?!\nDhallinyaro isu timi oo in ay maktabad-la’aanta wax ka qabtaan diyaar u ah, ayaa aan la soo kulmay. Waxa ay qorshaynayaan, oo ay hawsheediiba bilaabeen, yagleelidda maktabad madaxbannaan. Kooxda Ifiye, si gaar ah ayaa aan ugu maamuusayaa qoraalkan.\nHaddii aan soo koobo, heerka akhriska iyo qoraalka ee magaaladu waxa uu u dhexeeyaa laba webi. Webi waa mid engagan oo marka aad aragtid wacyiga guud ee dadweynahu ka haystaan akhriska ayaa aad dhex tegaysaa. Midina waa webi karkaarrada maraya, oo marka aad aragtid dhallinyaro sida kuwaa Ifiye u haysta jawharadda ka maqan dhallinyarta — abaabulka, ayaa aad isagana dhex imanaysaa. Labadaa webi waxa aan, qof ahaan, qabaa in uu haysto fursad badan ka danbe.\nSiyaasadda xumi waa tan kala dishay Soomaalida. Dhallinyarta Muqdisho waxa ka muuqda in ay xaqiiqdaa ka warhayaan. Ruuxda Soomaalinnimadu dad ay shaqaynayso, oo wax kasta ka hor mariya taas, ayaa aan la fadhiisin noqday, oo aan la taagni noqday! Qofka la saaxiiba, ee maskaxahooda la sheekaysta, dhallinyarta caynkaa ahi waxa uu garwaaqsan doonaa in isaga iyo iyaga loo kala sheekayn jiray. Labada dhinacba waaya-aragnimo aanay kulankaa hortii haysan ayaa ay dhaxlayaan.\nGebagebadii, haddii Muqdisho lahayd taariikh weyn, sida oo kalana waxa ay yeelan kartaa mustaqbal weyn – haddii dadkeedu middaa ogaadaan!\nNext Akhriska iyo Guusha Maxaa ka Dhexeeya?


Waxaan falanqeyneynaa SanDisk Connect Wireless Stick, USB-ka wireless-ka ah ee loogu talagalay Android iyo IOS | Wararka Gadget\nXavi Carrasco | | Gargaarka, Reviews\nSida inbadan oo idinka mid ah ogtahay oo laga yaabo inay dhibaato ka soo gaarto, waxaa jira tiro badan oo soosaarayaal ah oo doorta inaysan ku qalabaynin taleefannadooda aaladda fidinta micro SD, dhibaatada dhabta ah ee dadka isticmaala kuwaas oo inta badan gacanta ku haya tiro badan oo feylal badan ah, ha ahaadaan fiidiyowyo sawiro ama muusig. Iyada oo la SanDisk Connect wireless ul, waligeed sidaas ma ahayn fudud ballaariyo awoodda taleefankeenna.\nQalabkan ay dhistay SanDisk, wuxuu noo ogolaanayaa inaan ku raaxeysano dhamaan noocyada kaladuwan ee warbaahinta badan si silig la'aan ah iyada oo loo marayo codsigeeda laga heli karaa labada Android iyo macruufka. SanDisk waa shirkad awood badan oo fadhigeedu yahay Kaliforniya kuna takhasustay soo saarista Flash Drive-keeda. Rsi hufan waxaa iibsaday Digital Digital, soo saare darawallada adag ee adduunka, oo taariikh dheer ku leh warshadaha korantada. Nooca SanDisk ee aadka caan u ah tayada wax soo saarkiisa ayaa magaciisa ku sii hayn doona Galbeedka Digital Corporation.\n1 Naqshad jilicsan iyo dhismo adag\n2 Isticmaalka SanDisk Connect Wireless Stick waa mid aad u fudud\n3 SanDisk APP waa mid aad u fudud oo dareen leh in la isticmaalo oo leh shaqooyin aad u faa'iido badan.\n4 SanDisk Connect Wireless Stick sidoo kale wali waa ul USB ah\n5 Ilaa saddex qalab oo isku mar isku xiran\n6 Is-xukunka aaladani waa 4.5 saacadood\n7 Waxaa lagu heli karaa cabirro kala duwan, 16GB, 32GB, 64GB iyo 128GB\nNaqshad jilicsan iyo dhismo adag\nQalabka dhisay en polycarbonate madow waxay soo saartaa xarrago iyo tayo, wejiga hore waxaan ku arki karnaa naqshad hexagons ah oo leh gargaar abuuraya qaabab cube ku xiran hadba sida iftiinka u soo dhaco, faahfaahin siinaya shakhsiyadda unugga, maadaama SanDisk uu caadaystay khadkeeda wax soo saarka, sida SanDisk Ultra-USB. Dhinaca hore ayaa ka muuqda hogaan cad muxuu na siin doonaa -celin ku saabsan waa maxayá ku dhacaya qalabka. Waxyaabaha qosolka leh ee ku saabsan hoggaankan cad ayaa ah in gabi ahaanba aan la fahmi karin haddii uu xirmo Isku-xidhka Isku-xidhka. Dhinaceeda midig waxaan ka helaynaa el badhanka dabka shidid, fábaalal-il riixid y leexo adagbaalal-il of this dhacaya by baadi. Dhinaca hoose ee gadaasha, waxaan dhigi karnaa loop, si aan ugu dhajino furayaasheena ama meelkasta oo noogu fiican, waa muuqaal caadi ah oo ulaha USB-yada caadiga ah ee SanDisk ay rabeen inay ku sii hayaan qeybtooda wireless-ka.\nWaxaan jeclaan lahaa inaan si gaar ah u xuso daboolka, maadaama loo dhisay laba qaybood, midkood, la dibadda, es caag ah thufan ee iska caabin weyn iyo kale, la gudaha, waa kulmayáBeen y borotiinge nooca USB A isku xira. Haddii aad lumiso daboolkan waxaa hubaal ah inay sabab u tahay qaladkaaga, maaddaama ay si fiican ugu habboon tahay oo ficil ahaan aan macquul ahayn inay ka dhacdo.\nQiyaasaha del SanDisk Connect wireless ul uu 191mm ballaaran, 762mm dheer y 95mm qaro weyn. Waxyaabaha ka weyn qandaraasyada caadiga ah ee aan hadda ka heli karno suuqa, laakiin tixgelinta in ay ku jiraan baytariga, anteeno iyo kantaroole Wifi hoostiisa, waa mudnaan in ay sii ahaato mid la maamuli karo. Taabashada iyo culeyska waxaad u sheegi kartaa inuu dareenku wanaagsan yahay, iyo in dareen adag.\nIsticmaalka SanDisk Connect Wireless Stick waa mid aad u fudud\nHantida ugu weyn ee SanDisk Connect Wireless Stick waa shaki la’aan xiriirkeeda wireless-ka ah ee la jaan qaadaya macruufka iyo Android iyada oo loo marayo APP gaar ah, waana sida aan kor ku soo sheegnay. isticmaalka qalabka waa mid aad u fududWaxaan kaliya u baahanahay inaan riixno badhanka korontada ee dhinaca iyo ka helitaanka terminaalkeena ama kiniinkeena raadinta oo aan ku xirno shabakada Wifi ee Udadka Wireless ay bixiso Sida iska cad gadaal waan badali karnaa SSID (magaca shabakadda) oo u yeelo lambar sir ah si kaliya cidda aan dooneyno inaan ku xirno.\nSanDisk APP waa mid aad u fudud oo dareen leh in la isticmaalo oo leh shaqooyin aad u faa'iido badan.\nMarka la isku xiro, waxaan ka heli karnaa waxyaabaha ku jira SanDisk APP, tani waxay gaar u tahay iskuxirka 'Wireless Connect'. PNasiib wanaag waa wax aad u fudud oo macquul ah in la isticmaalo. Tusmada dalabka waxaan kaheleynaa shaqooyin aad ufiican, sida iskuxirka SanDisk Connect Wireless Stick iyo shabakad Wifi maxalli ah, taas oo noo oggolaan doonta inaan ku xirnaano aaladda isla waqtigaas ma khasaarayno la isku xirnaansho anigantinternetka de noo Whaa. Muuqaal kale oo aad u qadarinaya dadka isticmaala ee siiya kamaradooda casriga ah wax badan oo la isku qurxiyo ayaa ah in la sameeyo keydinta vuestra sawir muuqaal, ku habboon in sawirrada loo wareejiyo kombuyuutarka oo lala shaqeeyo ama si fudud loo sameeyo keyd.\nSanDisk Connect Wireless Stick sidoo kale wali waa ul USB ah\nHal dhibic oo laga raalli yahay ayaa ah in wadista baabuurkan SanDisk Connect uu wali yahay USB 3.0 pendrive, kaas oo leh waxaan kula xiriiri karnaa kumbuyuutarka isla markaana si raaxo leh ugu soo dejin karnaa faylasha inaad halkan ka kaxeyso oo aad ka qaadato ama aad uga raaxaysato taleefankeena casriga ah.\nIlaa saddex qalab oo isku mar isku xiran\nTani waa hab ku habboon in la helo adeege yar in lala wadaago dhammaan noocyada feylasha gudaha. Illaa iyo hadda, wadarro fara badan oo shaqeynaya iyo suurtagal isku xirnaanta oo na siineysa koror ballaaran oo wax soo saar labada xirfad-yaqaan iyo adduun shaqsiyadeedba.\nIs-xukunka aaladani waa 4.5 saacadood\nXaaladaheeda ugu wanaagsan, oo leh hal aalad oo isku xiran waxaan haysan doonaa 4.5 saacadood oo adeegsi joogto ah, runti tan ma aha dhibicdiisa xoogan, laakiin heerka wax kala iibsiga yar-yar, gelitaanka faylka afar saac iyo badh waa wakhti dheer, iyo waxay na siineysaa suurtagalnimada inaan daawanno filim dhan walwal la'aan.\nAmraya waa mid dhakhso badan 2 saac gudahood waxaan ku haynaa cutub 100% dabcan waxaan ku xiri karnaa god ama baanka korontada si loo kordhiyo saacadaha isticmaalka inta aan u baahanahay.\nWaxaa lagu heli karaa cabirro kala duwan, 16GB, 32GB, 64GB iyo 128GB\nSanDisk Connect Wirless Stick waxaa lagu heli karaa awoodo kala duwan qiimo macquul ah marka la fiiriyo qeexitaankiisa iyo kartidiisa. 16GB € 30, 32GB € 40, 64GB by 50 € iyo 128GB € 80.\nNaqshad wanaagsan iyo iska caabin\nIsku xirnaanta weyn\nFicil iyo waxqabad badan\nSanDisk Ku Xidhnow Udgoon Wireless\nWadada buuxda ee maqaalka: War gadget » qalabka » Gargaarka » Waxaan falanqeyneynaa SanDisk Connect Wireless Stick, USB-ka wireless-ka ah ee loogu talagalay Android iyo IOS


Wararka Maanta: Arbaco, Jun 24, 2020-Dowladda Soomaaliya oo jaamacadda Carabta horgeysay mowqifkeeda ku aadan muranka webiga Niil iyo xaaladda Libiya\nWasiirka arrimaha dibadda Soomaaliya, Amb, Axmed Ciise Cawad, ayaa sheegay inuu ka qeyb galay laba kulan oo Jaamacadda Carabtu kaga hadlaysay xaaladda iska horimaadka Liibiya iyo muranka biyo xireenka Niil.\nAmb, Cawad, ayaa sheegay inay dowladda Soomaaliya taageersan tahay xalka nabadeed ee Liibiya. Ma sheegin inay dowladdu la safan tahay ama taageersan tahay dhinac kamid ah dhinacyada ku hardamaya dalka Libya.\n“Sida aan ognahay webiga Nile waxa uu nolol u yahay Masar iyo Sudan, wuxuu sidoo kale arrin horumar u yahay dadka Ethiopia-da aan saaxiibka nahay, sidaas darteed waxaan ugu baaqeynaa Masar, Sudan iyo Ethiopia inay xiisadda yareeyaan oo ay dhammaan arrimaha taagan ku xalliyaan miiska wada-hadalka, islamarkaana gaaraan heshiis u wada faa’iideynaya Masar, Sudan iyo Ethiopia,” ayuu yidhi wasiir Cawad.\nHadalka wasiirka arrimaha dibadda ayaa kusoo beegmaya, iyadoo dhawaan dalka Masar uu ka codsaday Golaha Amniga ee Qaramada Midoobay inay soo dhex galaan muranka qotada dheer ee kala dhexeeya Itoobiya oo ku saabsan biyo-xireenka weyn ee Niil.\nAdis-Ababa ayaa shaaca ka qaaday qorsheyaal lagu bilaabayo $ 4.6 bilyan biye xireenka bisha soo socota, iyada oo aan loo eegin in wax heshiis ah la gaadhay.\nMasar iyo Itoobiya labaduba waxay ka dhawaajiyeen tillaabooyin militari oo ay ku ilaalinayaan danahooda, waxeeyna halis ku tahay inay burburaan wada hadalada.


Yaad ka taqaan madaxda adduunka ee lagu qabtay iyaga oo dad xamanaya? | Xaysimo\nHome War Yaad ka taqaan madaxda adduunka ee lagu qabtay iyaga oo dad xamanaya?\nYaad ka taqaan madaxda adduunka ee lagu qabtay iyaga oo dad xamanaya?\nInta badan waa talo dhaxal gal u ah siyaasiinta: waligaa ka foojignow aaladaha wax lagu duubo oo ha dhayelsan.\nBalse tiro badan oo ka tirsan hoggaamiyeyaasha caalamka ayaa ka markhaati kacaya in taladaasi ay marar badan illaawaan balse ay kala kulmaan waji gabax.\nMadax badan oo laga duubay codad sir ah iyaga oo xamanaya madax kale ama liidaya waddamo iyo shakhsiyaad kale ayaa arrintaasi waji gabax kala kulmay guud ahaan caalamka.\nTii ugu dambeysay ayaa ahayd ra’iisalwasaaraha Canada Justin Trudeau oo dhawaan laga duubay muuqaal isaga oo xamanaya kuna maadeysanaya madaxweyne Trumo oo ay ka wada qeybgalayeen shirka gaashaanbuurta Nato.\nHadallada aan loo fiirsan ee ay madaxda ka duubaan makaroofananda warbaahinta ayaa waji gabax iyo ceeb ka sokow, waxay madax badan kala kulmeen sumacad xumo siyaasadeed.\nDhacdooyinka noocaasi oo kale ah ayaa inta badan waxaa ka dhasha “dhibaato” diblomaasiyadeed. Haddaba halkan waxaan idin kugu haynaa shanta dhacdo ee aadka loo xusuusto oo ay dhacday in cod sir ah laga duubo qaar ka mid ah madaxda caalamka oo dad iyo waddamo kale xamanaya.\n1. Ronald Reagan (1984)\nXilli lagu guda jiri dagaalkii qaboobaa ee adduunka oo xiisadda u dhaxeysa Mareykanka iyo Midowgii Soofiyeed ay mareysay meel xasaasi ah, ayaa hadal laga duubay madaxweynihii Mareykanka ee xilligaasi Ronald Reagan waxaa ka dhashay in xiisaddaasi ay ka sii darto.\nReagan oo wareysi toddobaadle ah laga duubayay ayaa inta uusan wareysiga billaabin waxa uu la kaftamay farsamoyaqaannadii idaacadda NPR, xilli la tijaabiyay aaladaha wax looga duubayo, waxa uuna si kaftan ah u yiri “Shacab weynaha reer Mareykan, waxaa farxad ii ah in aan maanta idiin sheego in aan saxiixay sharci abid mamnuucayo Ruushka. Waxaan muddo shan daqiiqo gudahood ah billaabeynaa duqeymo ka dhan ah.”\nHadalkaasi oo iska tijaabo ahaa, lagama sii dayn raadiyahaasi NPR balse codkaasi ayaa markii dambe loo dusiyay warbaahinta iyo shacabka Mareykanka.\nSidaa awgeed, waxaa markiiba si ku meel gaar ah heegan la geliyay ciidamadii Midowga Soofiyeed ee ku sugnaa bariga fog, waxaana hadalkaasi madaxweyne Ronald Reagan aad u cambaareeyay Midowgii Soofiyeed.\n2. Jacques Chirac (2005)\nMadaxweynihii hore ee dalka Faransiiska Jacques Chirac ayaa sanadkii 2005, waxaa laga duubay hadal la sheegay in uu ku liidayay cunnooyinka waddamada Britain iyo Findland, xilli uu booqasho ku joogay dalka Ruushka.\nSida uu daabacay wargeyska Libération ee dalka Faransiiska, siyaasigaasi rug caddaaga ah ayaa codkaasi laga duubay mar uu la hadlayay dhiggiisa waddamada Ruushka iyo Jarmalka, xilli ay ku sugnaayeen xaflad lagu maamuusayay 750 sano guuradii ka soo wareegtay aasaaska magaalada Kaliningrad ee dalka Ruushka.\nChirac oo aan filayn in makaroofonnadii hortiisa yiilay ay wax duubayaan ayaa sida la sheegay yiri “Marnaba ma aamini kartid dadka sidaa oo kale cunnada u kariyo. Marka laga soo tago Finland, Britain waa dalka ugu cunno karinta xun.”\nWaxa uu hadalkiisa sii raaciyay “waxa kaliya ee dowladda Britain ay u qabatay beeroleyda reer Yurub ayaa ah cudurka lo’da ku dhaca ee dhibaatada u geysta maskaxda lo’da.”\nInkastoo hadalkaasi aan warbaahinta laga sheegin, haddana mas’uuliyiinta warfaafinta u qaabilsan Chirac marnaba ma aysan inkirin. Waxaase dhacdadaasi ay ku soo beegan tahay xilli Britain iyo Faransiiska ay ku kala aragti duwanaayeen kharashka waddamada reer Yurub ay ku kabaan beeraleydooda iyo go’aankii Faransiiska uu uga baaqday in uu ku lugyeesho dagaalkii Ciraaq.\n3. George W Bush (2006)\nSanadkii 2006-dii, ayaa xilli madaxda waddamada G8 uu shir uga socday magaalada St Petersburg ee dalka Ruushka, waxaa cod sir ah laga duubay madaxweyne George W Bush oo la kaftamayo ra’iisalwasaaraha Britain ee xilligaasi Tony Blair.\nInkastoo Bush uusan hadal xanaf leh ku oran Blair, haddana kaftankii dhex maray labadani hoggaamiye ayaa waxaa aad u buunbuuniyay warbaahinta caalamka, waxaana sidoo kale ereyadii uu Bush adeegsaday summad looga dhigay Blair.\n4. Gordon Brown (2010)\nRa’iisalwasaarihii hore ee Britain, Gordon Brown, oo sanadkii 2010 ka hadlayay magaalada Rochdale, oo ku taal England, ayaa waxay haweeney weydiisay su’aal ku saabsan heerka muhaajiriinta.\nDood kooban oo dhex martay ra’iisalwasaaraha iyo haweeneydaasi ka dib, ayaa ra’iisalwasaare Brown waxa uu galay gaarigiisa isaga oo uu wali ku xiran yahay makaroofon ay leedahay shirkadda warbaahineed ee Sky News.\nBrown oo aan fiklayn in hadalkiisa la duubayo ayaa mid ka mid ah gacanyareyaashiisa u sheegay in dooddii dhex martay isaga iyo haweeneydaasi ay “ahayd mid aad u xun” wuxuuna sii raaciyay “ma ahayn in ay igu soo fasaxaan haweeneydaasi”.\nMar wax laga weydiiyay waxa ay haweeneydasi weydiisay ayaa waxa uu ku jawaabay: “Ah!, wax kastaa! Waa uun haweeeney macangag ah oo sheegtay in ay ka tirsanaan jirtay xisbiga Labour-ka…”\nGordon Brown ayaa markii dambe haweeneydaasi oo lagu magacaabo Gillian Duffy ku booqday gurigeeda, si uu hadalkaasi uga raalligeliyo. Sidoo kale isla arrintaasi ayuu raalligelin ka bixiyay mar uu wareysi siinayay BBC-da.\nSidoo kale, hadda ka hor ayaa madaxweynihii hore ee Faransiiska Nicolas Sarkozy iyo dhiggiisa Mareykanka Barack Obama ayaa cod laga duubay iyaga oo xamanaya ra’iisalwasaaraha Israa’ii Benjamin Netanyahu, xilli ay ka wada qeybgalayeen shirka waddamada G20 oo ka dhacayay dalka Faransiiska.\nMadaxweyneyaashani ayay ahayd in ay si wada jir ah u qabtaan shir jaraa’id balse inta aysan billaabin ka hor, ayaa waxaa meesha isugu yimid suxufiyiin ka socda warbaahinta caalamka, waxaana bannaanka loo soo dhigay qalabka loogu tala galay turjumaadda luuqadaha oo ay ahayd in ay ku rakibtaan makaroofonnadooda basle waxaa loo sheegay in xoogaa ay sugaan. Haseyeeshee qaar ka mid ah weriyeyaashaasi ayaa markiiba billaabay in ay makaroofonnadooda ku rakibtaan qalabkaasi, waxaana u suurtagashay in ay cod ka duubaan Sarkozy oo Obama ku xamanaya ra’iisalwasaaraha Israa’iil Benjamin Netanyahu isla markaana sheegaya in uusan jeclayn Netanyahu oo uu yahay nin beenaale ah.\nBalse Obama ayaa ugu jawaabay “waa laga yaabaa in aad adigu soo nacday balse anigu waxaan ku khasbanahay in aan la macaamilo maalin kastaa”.\nMuddo maalmo ah ayay warbaahinta Faransiisku ka aamusnayd arrintaasi, balse waxaa markii dambe lagu daacabay barta intarneedka ee Arret sur Images oo laga leeyahay dalkaasi Faransiiska.\nHadalkaasi Sarkozy ayaa muujinayay xiriirka sii xumaanayo ee Israa’iil kala dhaxeeyay Mareykanka iyo Faransiiska.


Sida loo tabobaro Travel Sida Nomad A Iyadoo Europe | Save A tareenka\nHome > safarka Europe > Sida loo tabobaro Travel Sida Nomad A Iyadoo Europe\nHaddii aad tahay socotada Solo oo aad rabto si ay u tababaraan safarka sida miyiga ah, ka dibna aad tahay meel sax ah. safarka tareenka waa mid ka mid ah hababka ugu fiican in safraan Europe haddii aad rabto in ay la kulmaan wax kasta oo Europe leeyahay in ay bixiyaan. waxa ay noqon magaalooyinka, ama Bbc dabiiciga cajiib ah aad ku raaxaysan karaan oo dhan by safraya tareen.\nWaa maxay more, safraya tareen sida miyiga ah wuxuu leeyahay wax badan oo ka mid ah faa'iidooyinka kale. Waxaad ka heli in ay la kulmaan wax kasta oo waqtiga aad, iyo tareeno aad bixiyaan suurtagalnimada loo sameeyo si habsami ah oo aan mashaakil kasta. Waxaa laga yaabaa in gaabis ah mararka qaarkood, laakiin ma jirto stress in hab this ee safarka, halka diyaarado waa wax gebi ahaanba ka duwan. Hadaad ku safarto diyaarado, waxaa jira stress si joogto ah buux- garoomada diyaaradaha iyo tallaabooyinka ammaanka overzealous. Waa maxay more, mararka qaarkood, waxaad heli doontaa si aad u socoto si dhakhso ah haddii aad qaado tareenka!\nWaayo, kuwanu iyo sababo kale oo badan oo, safraya tareen on shuruudaha aad waa waxa ugu wanaagsan in aad samayn karto. Haddii aad rabto in aad bilowdo this quudhin reer guuraaga sixir, article tani kaa caawin doonaa inaad talo iyo talooyin ku saabsan sida si fiican u samayn.\nWaxyaabaha ugu muhiimsan si ay u fiirso Marka doonaysaa inaad tabobaro Travel sida Nomad a\nKa hor inta aadan bilaabin aad tareenka Travel sida biimayn ah Nomad, aad leedahay si ay leeyihiin doonista loo sameeyo, iyo aad leedahay si ay leeyihiin lacagta.\nHaddii aad rabto in aad noqon tuug ah tareen socotada, waxaad yeelan doontaa dhibaato ah ma haddii aad shaqayso sida wariye madax banaan oo ama gurigaaga ka. shaqo kasta oo aad samayn karto on your laptop, oo aad samayn kartaa in meel kasta oo.\nHaddii aad raba inaad nasasho qaadato laga bilaabo shaqada ilaa fasaxa, aad u baahan doontaa in aad lacag caqli qaataan. Waxa ugu fiican waa ay jiraan qaar ka mid ah xal u caawin.\nOgaada in haddii safar tareen waayo muddo 30 ama ka badan dooran pass caalamka Interrail. Laakiin tikidhada Single aad bixiyaan fursad ay ku safraan guud ahaan inta badan Europe ee laguugu sahlo, waxaa riyo miyiga ah ee samaynta. Waxaad ka heli si ay u tagaan goorta iyo meesha aad rabto in aad, iyo in sida ugu fiican ee ay u abuuraan waayo aragnimo safarka u gaar ah.\nWax kasta oo aad doorato safarka tareenka aad, you can still lacag badbaadin sidan.\nSida loo keydsado Lacagta Markaad Tababbarto Safarka sida Reer Guuraa\nWaxa ugu fiican oo ku saabsan noocan ah ee waayo-aragnimo waa in aad ka muuqo ku qaataan doonaa lacag ka yar. by this, waxaan uga jeednaa in marka aad tababar safarka sida miyiga ah, waxaad heli doontaa waayo-aragnimo ugu fiican haddii aad joogtid hostels cheap, kariyo aad cuntada, iyo in ka badan.\nMaciin bidi hab this safarka idinka badbaadin doonaa lacag.\nlacagta ugu badan ku bixisay markii Tareen Travel sida Nomad a aado jaale qolka. Si kastaba ha ahaatee, haddii aad hostels, waxaad badbaadin kartaa lacag aad u badan sida ay tahay kale oo badan oo la awoodi karo badan hotels oo waxaad bixisaa waayo-aragnimo fiican oo dheeraad ah oo xusuus. Waa maxay more, marka aad keligaa u safarto, aad ballansan kartaa qolka kasta oo dad badan ku sugan, taas oo ah ikhtiyaarka ugu jaban. Oo noogu aamini, waxaad ubaahan doontaa tan sababtoo ah tani waxay kuu ogolaaneysaa inaad lashaqeysato dadka kale ee safarka ah ee isku fikirka ah.\nDhanka kale, haddii aad rabto in aad la kulmaan dadka deegaanka, waa in aad isticmaasho Couchsurfing, maxaa yeelay, sidaas waxaad heli doontaa in la joogo dadka deegaanka. Plus, ay ka badan ayaa kuu sheegi kara magaalada ay ku saabsan iyo muujiyaan meelaha oo dhan madadaalo aad u qalantaa booqanaya.\nWaxa ku xiga iska cuno ee kaydka waa, si fiican u, cunidda. Waxaad badbaadin kartaa lacag on cunto diyaarinta cuntada aad ee hostel ama guryaha. Inta badan hoteelada iyo guryaha waxay bixiyaan jikooyin aad ugu isticmaali karto bilaash. Waa maxay more, fursad kale Hostel ee waa in laga lalmiyaa baxay dadka iyo diyaariyo qaar ka mid ah cuntada si ay u wadaagaan.\nSafarka tareenka waa talooyin Reer guuraa ah\nHaddii aad tahay qof Tareen Travel sida nooc ka mid ah Nomad ee qalafsan,, joogaysa hostels waa wax aad u Sujuudaan doonaa sida ay tahay, waayo, dadka aad sida.\nHaddii aad tahay qof Tareen Travel sida nooc ka mid ah Nomad of naag af gaaban ah, waxa aad helaysaa in ay ku riday yar dadaal haddii aad rabto in aad joog dadka kale. Waxa ugu wanaagsan waa in ka dib markii dhowr maalmood, aad doonaa isticmaashay in ay. Ugu dambayntii, aad u jecel doonaa jidkii aad hesho si aad joog dadka kale isagoo socotada miyiga ah.\nMa aha in aad si aad u isticmaasho galida iyo sariirtiisii, in la deegaanka joogo; waxa kale oo aad u isticmaali kartaa si joognaa iyaga la. app waxaa loo isticmaali karaa si ay u dejiyaan meetups leh dadka deegaanka oo jecel ajaanibta qaadashada xalay ka soo baxay.\nIska pickpockets ah! Sida kiiska la magaalo kasta oo kale ee caalamka, magaalooyinka Yurub leeyihiin pickpockets iyo dambiilayaasha kale ee isku daya in ay ka faa'iidaystaan dalxiisayaasha. Waxaad u baahan tahay inaad ka taxadartaa, oo waa in aad aqriso oo ku saabsan xaaladda jeeb siibe waayo, meesha aad booqashada ku. Mar kasta cilmi online ka hor booqashada magaalo.\nHad iyo jeer isticmaal apps ka dhigi kartaa nolosha miyiga safar raaxo badan. Si ay ula socdaan kharashyada, wax badan oo ka mid ah apps waxay noqon kartaa asaxaabta ugu wanaagsan.\nXusuusnow inaad iftiinka safarka. Haddii aad ku socoto in ay miyiga ah tareenka u safraya, aad leedahay doonaa waqti fudud oo kaliya siday waxa lagama maarmaan ah. Hostels bixiyaan wax badan oo ka mid ah waxyaabaha lagama maarmaanka ah sida shukumaan, timo iyo sida, sidaa darteed uma baahnid in aad idinkaa keeno. Plus, sida caadiga ah waxay leeyihiin Makiinadaha dhar dhaqidda iyo qalajiya in aad isticmaali kartaa euro ama laba, sidaa darteed uma baahnid inaad dhar aad u badan oo aad la qaadato midkood. Haddii aad rabto in badan oo ah alaabtii safraan, backpacking laga yaabaa in doorasho wanaagsan.\nAll oo dhan, safarka tareenka sida miyiga ah waa waayo-aragnimo u qurux badan oo kaaftoomi-free. Waxaad booqan kartaa meelo badan oo si fudud oo dhan ee guud ahaan dalalka qurux badan sida France, Germany, Italy, iyo in ka badan. Plus, aad hesho si aad u aragto baadiyaha qurux badan iyo Bbc cajiib ah dabeecadda leeyahay in ay bixiyaan. No kale ee doorashada safarka ku siin doonaa waayo-aragnimo aan la ilaawi karin oo xiiso leh oo caynkaas ah.\nSamee ah in Tareenku Travel u fiican sida Nomad a qorshe ka hor iyo Iibso The Tigidhada in Tareenku Waxaad u Baahan Tahay, oo aad la dhigay doonaa si ay u bilaabaan tacaburka!\nMa rabtaa in aad Cudarada our post blog gal goobta, sidoo kale aad qaadi karto sawiro iyo qoraal iyo kaliya na siiso credit leh link si post blog this, ama aad halkan riix: https://iframely.com/embed/https%3A%2F%2Fwww.saveatrain.com%2Fblog%2Ftrain-travel-nomad-europe%2F%3Flang%3Dso - (hoos u riixdaa si aad u aragto Code Cudarada ah)\n#traveleurope europeantravel europetravel talooyin trainjourney Tranride tareenada caarada tababarka talooyin tareenka tareen safarka Talooyin safarka tareenka safarka tareenka safarka traveltips


Shabaab iyo Daacish waa isku mid! | Doodwadaag waa Danwadaag.\nShabaab iyo Daacish waa isku mid!\nAbu Mujaahid Al-gawracaawi, markii koowaad wuxuu soo muuqday isaga oo madax duuban oo mindi dheer la dul taagan qof jilbajabsan oo labadible u xiran. Wuxuu u dhaaranayaa caalamka oo dhan. Markuu dhaaranayo oo hanjabayo iska daa wax kale e buuraha ayaa weesadu ka jabtaa! “Wallaahi gawrac wax aan ahayn idiin la iman meynno.” Ayuu kaamerada farayaa. Isaga oo kulleetiga dib u jiidaya qofkii kawaanka u saarnaa ayuu haddana dhaaranayaa:”Wallaahi thumma Wallaahi Ilaahay qoortiinna waa na solansiin doonaa!” Markaas ayuu caalamkii u labadiblaysnaa inta doc u legdey,surka ka jaray miskiin isla magaaladaas ka soo jeedo oo geeridiisa aan Washington, London iyo Berlin midna looga hurdoseegeyn.\nMarkii labaad, wuxuu ku soo dhex dhuuntay dumar ka soo qaxaya magaaladii uu wax ku gawrici jirey oo gacantooda ka sii baxaysa. Wuxuu qabaa jilbaab iyo niqaab. Wuxuu haatan dhex fadhiyaa dumarro iyo carruuro diifaysan oo isaga iyo ururkiisii doqonniinada ahaa ku soo hoos rafaaday. Wuxuu jilbaabka hoostiisa ku haystaa kudheel (toy) caag ah oo gabar ah (caruusad) oo ay gabdhaha yaryari ku cayaaraan, si loo moodo in uu yahay ummul aan weli 40 kii ka bixin oo gabar murjux ah dhowaan dihatey. Si loo hubiyo in ay yihiin xaasaskii argaggixisada dumarka meesha joogaa iyo in kale, ayaa baaritaan iyo weyddiimo lagu bilaabay. Abu Mujaahid Al-gawracaawi markii la soo gaarey ayaa la weyddiiyey magaceeda. Markaas ayey inta gabadhii caagga ahayd naaskeeda timaha adag leh afka u gelisey tiri “ Ummu Samiirah Al-ummulaawi!”\nAdduunka lagu ma argaggixin karo dad daaro dhaadheer laga soo tuuray, kuwo dab la qabadsiiyey, kuwo iyaga oo shabaq bir ah ku xiran biyo la quusiyey oo la hafiyey. Adduunka lagu ma bajin karo dad boqollaal ah oo beerka loo seexiyey oo boobeyaal lagu bilbilay. Intaas oo fal waxashnimo ah iyo ka daran waxaa samaysay Daacishtii Mowsil. Xaggee ku dambeeyeen? Waxashnimo waa loo qiray, laakiin se guul ma loo qoray?\nMiyir waxad ku weydaan is waal kuma mihiibtaane\nMuslin kuma cabiidsamo wallaan madaxa kaa goyne\nMuggiis weel ma dhaafee Allow mooska yaan jebinnin. – Saahid Qamaan.\nQoraa: Maxamed Aadan Ciiraale


Dhallinyaro iyo Aqoonyahan bariga Hargeysa ka soo jeeda oo kulan la qaatay Murrashaxa iyo Hoggaanka KULMIYE | KULMIYE\nDhallinyaro iyo Aqoonyahan bariga Hargeysa ka soo jeeda oo kulan la qaatay Murrashaxa iyo Hoggaanka KULMIYE Hargeysa 16//05/2017 (Warbaahinta Xisbiga KULMIYE) – Aqoonyahan iyo dhallinyaro badan oo ka soo jeeda deegaannada bariga Hargeysa iyo degmooyinka Sabowanaag iyo Cadaadlay ee Gobolka Maroodi-jeex, ayaa kulan ballaadhan la qaatay Guddoomiyaha KULMIYE, ahna murrashaxa Madaxweynaha xisbiga Md. Muuse Biixi Cabdi iyo hoggaanka sare ee xisbiga.\nDhallinyarada iyo aqoonyahanka oo isugu jiray rag iyo dumarba, ayaa kulanka oo qabsoomay xalay waxay Guddoomiyaha iyo masuuliyiinta kale ee xisbiga kala hadleen taageeradooda oo ay caddeeyeen inay si buuxda u garabtaagan yihiin xisbal-xaakimka iyo murrashaxiisa Madaxweynaha KULMIYE Md. Muuse Biixi.\nXubno badan oo ku hadlayey afka aqoonyahanka iyo dhallinyarada ka qaybgashay kulanka waxay isku raaceen inay jiraan arrimo badan oo ay ku doorteen murrashax Muuse Biixi oo ay kaga door-bidayaan kuwa kale ee la tartamaya oo ay ka mid yihiin inuu yahay masuulka ugu mudan waqtigan ee lagu aamini karo hoggaaminta waddanka aqoon ahaan, karti ahaan, waayo-aragnimo iyo hoggaaminba.\nGuddoomiye-ku-xigeenka kowaad ee xisbiga KULMIYE Md. Maxamed Kaahin Axmed, Xildhibaan Axmed Cabdi Kijaandhe iyo Cabdikariin Axmed Maxamed (Xinif) oo la hadlay aqoonyahankaasi, ayaa uga warbixiyey xisbiga KULMIYE iyo muhiimada taageeradoodu u leedahay, waxaanay u hogo-tusaaleeyeen in xisbigu yahay mid la wada leeyahay oo ay ka mid yihiin dadka fikir iyo taloba ku leh horumarkiisa iyo guushiisaba.\nUgu dambayntii, Guddoomiyaha KULMIYE, ahna murrashaxa jagada Madaxweynaha xisbiga Md. Muuse Biixi Cabdi, ayaa isna uga mahadceliyey aqoonyahanka iyo dhallinyaradaasi taageerada ay u muujiyeen, waxaannu soo dhaweeyey aragtiyaha ay u soo jeediyeen.


Hambalyo Maareeyaha Dekadaha Somaliland Somaliland Siciid Xasan Cabdilahi waxa uu Qaranka u Keenay adeegyo Baahi loo qabay Sannooyin Badan\nTuesday June 05, 2018 - 13:50:23 in Maqaallo by Editor Caynaba News\nMaareeyaha Dekedda Berbera Siciid Xasan Cabdilahi waxa uu dhigay Rikoodh cusub oo aanay weli cidi gaadhin, kaasoo ah waxqabad\naan la qiyaasi karin oo u gaadhsiiyey mudadii gaabnayd ee u hayey xilka Maareeyenimo ee Dekedda Berbera.\nWaxqabadkan ka hana-qaaday Marsada Berbera ee ay ku talaabsatay Xukuumada Madaxweyne Muuse Biixi Cabdi, ayaa noqonaya mid gala Taarikh cusub, isla markaana noqonaaya diiwaan taarikheed la xusi doono, kuna soo biiray taarikhda ee dalka Jamhuuriyadda Somaliland.\nMaareeyaha Dekedda Berbera Eng. Siciid Xasan Cabdilahi waxa uu soo Iibiyey Taag cusub oo ay yeelanayso Dekedda Berberi, taagaas, waxa garab socda Doonyaha Dab-demiska Badda oo aanay weligeed Somaliland hore u yeelan, Isla markaana dalku u qabay baahi weyn oo lagama maarmaan u ah ganacsiga Dekedda.\nWaxa kaloo xusid mudan oo haboon in lagu boggaadiyo Xukuumada Madaxweyne Muuse Biixi iyo weliba Maareeyihiisa Dekedda Berbera Siciid Xasan Cabdilahi inay keentay dekedda adeega Baylotka oo ah qalab heer caalamiyo oo ay isna baahi aad u weyn loo qabay.\nMaareeyuhuu waxa kaloo uu hirgeliyey adeegyo aan hore uga shaqayn jirin dekedda, kuwasoo ay Kamid yihiin Security laydhka habeenkii, waxana hadda Dekedda Berbera kusoo xidhan kara nooc kastaa oo Kamida Maraakibta rarka sida iyo kuwa kalee ka qaadaya Dekedda Berbera labadaba.\nTeeda kale Maareeyaha Dekeddu Siciid Xasan Cabdilahi mudadii uu joogay Dekedda Berbera waxa kusoo kordhiyey qalabyo kaloo aad u muhiim ah shaqada dekeddana wax weyn ka taray, kuwasoo ku yimi wada shaqeyn DP World iyo Maareeyaha, oo isla jaan-qaaday, qalabkaasna waxa uu ahaa shan Xaboo Cagafyada wax rara waxna dejiya ah.\nFarxaan Cali Faarax.


XOG: Yaa ka danbeeya Khilaafka soo shaac baxay ee Guddiga Doorashada Heer Federaal..? - Goobjooge.net: Somali News, Somalia news Analysis.\nWaxaa soo shaac baxay khilaaf u dhaxeeya Guddiga Doorashada Heer Federaal, kadib markii uu shalay soo saaray Habraaca Doorashada xildhibaannada Golaha Shacabka, kaasoo awoodda soo xulista xildhibaannada siinaya Odayasha Dhaqanka iyo ururada Bulshada.\nIlaa hadda waxaa saxaafadda laba xubnood oo ka mida Guddiga, kuwaas oo sheegay inaysan raacsaneyn Habraaca soo baxay, waxaana xubnahaasi ka hor baraha bulshada lagu arkay qoraalo kasoo baxay xubno ka mida Maamul Goboleedyada Puntland iyo Jubbaland oo diidan Habraaca Guddiga Doorashada ee Heer Federaal.\nXogta la helay ayaa sheegaysa madaxda maamul Goboleedyada ay doonayaan inay iyagu maamulaan Doorashada Golaha shacabka, ayna saameyn ku leeyihiin Guddiga Doorashada, laakiin Maamul Goboleedyada sida weyn uga dambeeyay khilaafka Guddiga Doorashada laga dhex abuuray inay ugu horeeyaan Puntland iyo Jubbaland oo doonaya inay awood weyn ku lahaadaan soo xulista ergooyinka soo dooranaya xildhibaannada Golaha shacabka iyo guud ahaan Doorashada.\nMadaxweynayaasha Puntland Siciid C/llaahi Deni iyo Jubbaland Axmed Maxamed Islaam ayaa la sheegay in faragelin ku hayaan Guddiga Doorashada Heer Federaalka, iyagoo u soo maraya xubnaha ugu jira ee ay soo magacaabeen, si ay awood ugu yeeshaan Doorashada Golaha Shacabka.\nInta badan xubnaha Guddiga Doorashada ee heer Federaal ayaa doonaya inuu Guddigu noqdo mid madax bannaan, isla markaana aysan doorashada Golaha shacabka la mid noqon soo xulistii Aqalka Sare ee ay gacanta ku hayeen Maamul Goboleedyada, laakiin waxay wajahayaan xubno ka tirsan Golaha oo ku xiran madaxda maamul Goboleedyada ee soo magacaabay.\nSiciid Abshir oo ka mid ah xubna diidan soo saarista Habraaca Doorashada ayaa ku dooday in qaar kamid ah xubnaha guddiga ay ku kala maqnaayeen magaalooyinka Garowe iyo Baydhabo isla markaana aan laga talo-gelin habraaca.\n“Ma diidanin habraaca ee waxaan diiddanahay in habraac aan waqtigiisa joogin si khaldan loo soo gudbiyo. Marka inaan sugno shirka uu ra’iisal wasaaraha shaaciyey oo aan ku shaqeyno habraaca ka soo baxay waa wixii guddiga loo sameeyay,” ayuu yiri Siciid Abshir oo si cad u sheegay inay ku shaqeynayaan Habraac ka yimaada Golaha Wadatashiga.\nPrevious articleAlshabaab oo shaacisay magacyada Saraakiil lagu dilay Dagaalkii Galmudug iyo Sarkaal Nolol lagu qabtay, kadibna..\nNext articleDaalibaan oo burburisay Taallo loo dhisay Qabqable Dagaal oo hore ula dagaalamay, kadibna ay dileen


Xoogag Jihaadi ah oo Askari Faransiis ah ku dilay dalka Maali. Askar Baardheere lagu dilay iyo saldhigyo ay ku sunaayeen ciidamo shisheeye oo la weeraray. Melleteriga Burkina Faso oo inqilaab ku riday xukuumaddii madaxweyne Christian Kaboré. Soo duulayaasha AMISOM oo Shaar cusub loo gelinayo si ay usii gumeystaan Soomaalida [Warbixin]. Mas'uul katirsan maamulka degmada Kaxda oo ku dhintay qarax miino. Xukuumadda Rooble oo Ururka ONLF ka saartay liiska 'Argagaxisada'. Weerar 8 gaari lagu gubay oo ka dhacay deegaan katirsan gobolka Lamu. Guddoomiyihii hore ee gobolka Hiiraan oo ku dhintay Weerar Muqdisho ka dhacay. Mas'uul katirsan Golaha Melleteriga Suudaan oo socdaal ku tagay Addis Ababa. Saldhigga Ciidanka Kenya ee Cabdalla Biroole oo weerar culus lakulmay. Al Qaacidada Jaziiradda Carabta oo sheegtay in duqeyn lagu dilay Hoggaamiyaheedii dhanka ciidanka. Taliska AFRICOM oo AMISOM ku dhaliilay in ay xakameyn waayeen awoodda Al Shabaab.\nWednesday August 25, 2021 - 14:59:13\nGaarigan waxaa lahaa ilaalada gaarka ah ee Qoor Qoor\nXafiiska Warfaafinta ee Xarakada Al-Shabaab ayaa faafiyay sawirrada weerarkii cagmarinta ahaa ee ay ku qaadeen saldhiga ciidanka DFS ee deegaanka Cammaara ee gobolka Mudug halkaas oo ay ku dileen ugu yaraan 35 askari, kuna dhaawaceen tiro kale.\nWeerarkan oo dhacay aroornimadii hore ee shaley ayaa ku bilowday qarax xoogan oo loo adeegsaday gaari laga soo buuxiyey walxaha qarxa kadibna waxaa xigay ciidamo aad u fara badan oo u daatay xerada kuwaas oo cagta mariyey askartii ka bad-baaday qaraxa.\nUgu yaraan 18 gaari oo ay ku jiraan gaadiid casri ah oo ay wateen ilaalada gaarka ah ee madaxweynaha Galmudug Axmad Kaariye Qoorqoor ayey Al-Shabaab kusoo furteen dagaalka, halka sidoo kalena ay gacanta ku dhigeen hub iyo saanado ciidan oo taalay xerada sida ay noo xaqiijiyeen ilo wareedyo lagu kalsoon yahay.\nWeerarkan ayaa ahaa midkii 3aad ee laba todobaad gudahiis ay Al-Shabaab cagta ku mariso ciidanka maamulka Galmudug, waxaana xusid mudan in todobaadkii lasoo dhaafay ay kooxda cagta marisay ciidankii ku sugnaa saldhigyada Cadakibir iyo Qeycad ee koonfurta Mudug.\nSawirada qaar sooma gudbin karo sababtoo ah waxaa lagu arkayaa askar si ba'an loo xasuuqay oo daadsan gudaha iyo hareeraha xerada.\nkusoo biir Channelka somalimemo Telegram\nKumuu ahaa dagaalyahankii fuliyay weerarkii agagaarka Afisyooni ee lagu beegsaday saraakiisha Caddaanka? [Dhageyso].\n100 qof oo la dhigay Isbitaalka deegaanka Dhoobleey.\nFaah Faahin: Ciidamada Wilaayada Islaamiga Sh/dhexe oo weerar khasaara dhaliyay ku qaaday deegaanka Qalimoow.\nCiidanka Al-Shabaab oo la Wareegay Deegaan ku Dhow Magaalada Cadaado\nTacshiirad ay ku dhinteen Askar iyo qof Shacab ah oo dhacday deegaanka Guriceel.


RW Sharma’arke: “Dagaallada ku soo noq-noqday Deefow iyo Xarardheere waa kuwo aan loo qiil dayi karin” – Radio Muqdisho\nRa’iisul Wasaaraha Soomaaliya Mudane Cumar Cabdirashid Cali Sharma’arke, ayaa ku baaqay in deg deg loo joojiyo dagaallada ku soo noq noqday qaybo ka mid ah gobolka Hiiraan iyo deegaano hoostaga degmada Xarar-dheere, kuwaas oo ay ka dhasheen khasaarooyin kala duwan.\nRa’iisul Wasaaraha ayaa ku tilmaamay dagaalladaas kuwo nasiib darro ah oo xiligan ay dadka Soomaaliyeed ka soo kabanayaan colaadaha, iyagoo u jihaystay dhanka nabad ku wada noolaan shaha.\n“Maanta goballada dalka waxaa ka socda shirar isugu jira dib-u-heshiisiin iyo dhismaha maamullada gobollada, waa nasiib darro in taas ay bar-bar socoto dagaal beeleedyo dhaawici kar kalsoonida shacabka wada dagan, waxayna abuuri kartaa xasillooni darro kusoo kororta deegaanka. Waxaan ku baaqayaa in miiska wada xaajoodka laysugu yimaado, lagana waantoobo in dagaaladaas sii socdaan, dowladduna waxay qaadaysaa tallaabo kasta oo lagu xakamayn karo colaadahaas soo noq noqday” ayuu yiri Mudane Cumar.\nRa’iisul Wasaaraha ayaa sidoo kale sheegay in dagaallada iyo khilaafyadu ay soo kordhinayaan oo kaliya barakac, xasilooni darro iyo maatada oo ku dhimata. “Waxaan kula talinayaa qaybaha dagaalladu ka dhexeeyaan in ay si dhaqsa ah u joojiyaan iyagoo fiirinaya qasaaraha ka dhalan kara dagaaladaas” ayuu yiri RW.\nRa’iisul wasaaraha ayaa ugu dambayntii baaq u diray waxgaradka ka soo jeeda deegaanadaas in ay wadahadal ku dhameeyaan colaadda isna cafiyaan si loo helo xal iyo nabad ku wada noolaasho dhex marta dadka soomaaliyeed ee walaalaha ah.


Wararkii ugu dambeeyey shirka Muqdisho iyo R/W Rooble oo war soo saaray - Allbanaadir Media\nHome Warka Maanta Wararkii ugu dambeeyey shirka Muqdisho iyo R/W Rooble oo war soo saaray\nWararkii ugu dambeeyey shirka Muqdisho iyo R/W Rooble oo war soo saaray\nMuqdisho (Allbanaadir Media) — Xafiiska Ra’iisul Wasaaraha xil-gaarsiinta ayaa si rasmi ah u shaaciyey xiliga uu qabsoomayo shirka Golaha Wadatashiga Qaranka, kaasi oo dib u dhac ku yimid.\nQoraal kasoo baxay xafiiska Ra’iisul Wsaaraha ayaa lagu iclaamiyey in Shirka Golaha Wadatashiga Qaranka uu si rasmi ah uga furmayo Afisyoone maalinta Sabtida ee ku taariikheysan 21-ka Agoosto, 2021.\nKulanka oo uu shir guddoomin doono Ra’iisul Wasaare Rooble ayaa waxa lagaga hadli doonaa diyaar garowga doorashooyinka Golaha Shacabka, diyaarinta habraacyada doorashooyinka.\nSidoo kale shirka ayaa waxaa diirada lagu saari doona raadinta dhaqaalaha dhiman ee ku baxaya doorashooyinka iyo sidii horey loogu socon lahaa.\nWaxa qorshuhu ahaa in maanta uu magaalada Muqdisho ka furmo shirka golaha wada-tashiga qaran, waxaana dib dhaca sababay safarka ra’iisul wasaaraha Soomaaliya ugu maqna dalka Masar iyo madax goboleedyada oo aan soo wada gaarin caasimada dalka.\nMadaxweynayaasha Galmudug iyo Koonfur Galbeed, Axmed Qoor iyo Cabdicasiis Lafta-gareen ayaa saaka iyo galabta soo gaaray magaalada Muqdisho ee caasimada dalka.\nMadaxda iyo wafdigooda ayaa waxaa si weyn Garoonka Diyaaradaha ee AADAN ABDULLE ugu soo dhaweeyay masuuliyiin ka socday Maamulka gobolka banaadir, xubno ka kala socday golaha wasiirada XFS iyo Labada gole ee BFS iyo masuuliyiin kale.\nQoor Qoor iyo Lafta-gareen ayaa qeyb ka ah madaxda shirka madasha wadatashiga qaran ee looga arinsanayno dardargelinta arimaha doorashooyinka dalka, waxaana la filayaa in madaxda kale ay maalinta berri ah soo gaaran magaalada Muqdisho.


Madaxda Tuuniisiya Oo Sheegay Inay Caawin Doonaan Qoysaska Saboolka Ah\nThursday June, 21 2018 - 22:59:26\nSaturday January 13, 2018 - 09:57:03 in by salman abdi\nHoggaamiyeyaasha waddanka Tuunisiya ayaa sheegay inay caawin doonaan qoysaska saboolka ah si ay uga kabsadaan sare kaca qiimaha nolosha kaddib dhowr maalmood oo dalkaasi ay ka dhacayeen dibadbaxyo ka dhan ah barnaamijka gunt-giiska dhaqaale.\nMadaxweynaha Tuunisiya Beji Qaid Essebsi, iyo ra’isal wasaarahiisa Yuusuf Shaahid ayaa waxa ay sheegeen inay ka wada hadlayaan qaababka sare loogu qaadayo awoodda ay waxku iibsan karaan qoysaska dakhiligoodu yar yahay laguna adkeynayo kormeerida qiimaha alaabaha.\nBayaan kasoo baxay madaxweynaha ayaa lagu sheegay in maalma soo socda qorshooyin waxa looga qabanayo arrintaan loo dajin doono.\nBalse dibadbaxyada ka dhanka ah dowladda ayaa maalintii Jicmaha weli kasii soconayay dalkaasi Tuunisiya, iyada oo mudaaharaadayaal badan ay lulayeen kaarar jaale ah.\nIn ka badan 700 oo qof ayaa lasoo xirxiray intay soconayeen dibadbaxyada oo billowday horraantii toddobaadkaan.\nMas’uuliyiinta waddankaasi ayaa sheegaya in tobannaan ka tirsan ciidammada booliska shalay la dhaawacay, halka ku dhawaad 200 oo qof oo dibadbaxayayna la xiray.\nRa’iisul wasaaraha ayaa dibadbaxayaasha ku eedeeyay inay isticmaalayaan carruur si ay wax u xadaan oo ay u boobaan.\nTuuniisiya ayaa udub dhexaad u aheyd dibadbaxyadii ku caan baxay Gu’gii Carabta kuwaas oo todoba sanno ka hor halkaasi ka bilowday, waana dalka kaliya ee guul dimuqraadiyadeed gaaray dibadbaxyada kaddib, hasayeeshee dhibaatooyinka dhaqaale gaar ahaan sare u kaca qiimaha nolosha iyo kororka canshuuraha ayaa ah kuwo xooggan.\nGudaha:-"Xukuumaddu Waa Inay Talaabo Adag Ka Qaadaa Cid Kasta Oo Isku Dayda Inay Bulshada Kiciso"Xildhibaan Siciid Warsame Ismaciil (Gaane)


WAA SU'AAL DA'WEYNE: DALKA YAA ISKA LEH?\nWAA SU'AAL DA'WEYNE: DALKA YAA ISKA LEH? QEYBTII 2AAD\nWaxaa nasiib daro ah in Xadka Badda Soomaaliya oo 1972 lagu qeexay QAANUUNKA LAB. 37 oo ay gacanta ku hayso JQM laga daadhiciyo MADAXDA DAWLADDA ugu sareysa sida MADAXWEYNAHA iyo RA”IISUL BAARLAMAANKA in baddaya 12 MILES lagu Xadeeyo. "Ruqo Ninkii lahaa dabada hayo ma kacdo".\nWaxaa la yidhi Sheydaanku markaad ka cawdibilaysato waa cararaa hadana wax yar dabadeed ayuu soo rogaal celiyaa, mana dalo kama waabto inuu kugu jiheeyo inaad Eebe caasido. Hadda waxaa sidaas oo kale ummadda Soomaaliyeed ku noqdaydawladda Norway oo u tafaxaydatay inay Badda Soomaaliya dhaco.\nSida aad wada ogtihiin sheekada Norway waxay bilaabatay sanadihii 80dii markaas oo ay rabtay inay shidaal ka baadho xeebaha koonfureed ee Soomaaliya taasoo isafgarad la’aan ku dhammatay. Waxay soo rogaal celisay 2009kii ayadoo Kenya gabaad ka dhiganeysa adeegsaneysana DFKG.\nNasiib wanaag taasi waxay ku dambeysay guuldaro usoo hoyatey Norway, Kenya iyo madaxdii DFKG raggii kala socday kadib markii halgan dheer oo aan kala go’ lahayn ay galayn ummadda Soomaaliyeed iyo Barlamaankii markaas jiray oo ammaan iyo bogaadin mudan; waxaana mahadaas iska leh Illaahay oo nawaafajiyey inaan ka dhiidhino boobka NORWAY iyo dabadhilifyadeedu ay baddayada rabeen inay ku xalaaleystaan.\nWaa sidaan kor ku xusaye sheydaanku ma quusto. Mar saddexaad ayey Norway soo rogaal celisay ayadoo markaan adeensaneysa Barlamaankii shalay kasoo horjeestay ujeedooyinkii guracnaa ee ay Badda Sommaaliya ka layad. Waxaase nasiib daro ah in Gudoomiyaha Barlamaanku uu u jilicsanaaday NORWAY oo uu haysto JINSIYADDEEDA.\nWaxaa wax laga xumaada ah in uu RB soo qaaday qoraalada gurigiisa looga furanayey uuna ka qariyey Baarlamaanka qoraalkaas asagoo mindaa leh si hoose aad xubnaha Baarlamaanka uga dhaahicisid. Arintani waxay xaqiijineysaa tuhun laga qabay in markii horeba Norway keensatay Ra’iisul Barlamanka ayna aad ugu ololeysay kharash farabaddanna ku bixisay doorashadiisii. Waxaase sharaf iyo bogaadin mudan geesiyaashii kashifay sirta Soomaaliya OSLO loogu soo maleegay oo hadda uu garwadeenka ka noqday Gudoomiyaha Baarlamaanka ee Ummadda Soomaaliyeed u dooratay in difaaco danaheeda.\nWaxaa ayana nasiib daro labaad oo ka daran ah khudbaddii uu maxadweynuhu video-ahaanta 1dii May ugu jeediyey contact group shirkood oo looga hadlayey Burcad Baddeeda taasoo uu ku sheegay inay wadaan sharci xuduuda badda soomaliya ka dhigaya 12 mile. Hashu maanka gaday ee ma masaar bey liqday. Maxaa is waafajiyey waraaqaha Ra’iisul Baarlamaanka loo soo dhiibay iyo khudbadda madaxweynaha. Tolow ma markii hore ayaa laga tashaday intaan Norway-ba la aadin? Mise midba goonibaa loola faqay?\nTaariikhdu ayadaa dib isu soo celisa\nIntii u dhaxeysay sannaddihii 790 ilaa 1066 waxaa Yurup ila Bariga Dhexe qaar ka mid ah dhibaatooyin badan ka geystay duul Burcad Badeed ah oo loo yiqiin VIKINGS asalkooduna kasoo jeeday Norway iyo dalalka Denmark iyo Sweden, saldhiggooda weynse ahaa Norway sida taariikhda lagu hayo. Vikings-ka waxaa caado u ahayd inay qaaruun deggen badda uga yimaadaan ayagoo wata doomo markay xeebta yimaadaan ilaa biyaha xeebta ugu dhaw gaaraya si ciidanku biriga ugu lugeeyo; kolkay hawlgalkooda soo dhammaystaanna ay si sahlan ugu boodaan doonyahooda ayna badda si fudud ugu libdhaan.\nIsha sawirka: Wikipedia\nWaxyaabaha ay caanka ku ahaayeen Vikings-ku waxaa ka mid ahaa inaysan diin layan, inay biliqeystaan wax kasta oo ay gaari karaan, inay dadka laayaan, dumarkana kufsadaan, dabadeena waxii ay qaadi waayaan gubaan.\nSida ka muuqata khariidadda kore asalka burcad badeedkii Vikings wuxuu ahaa dalalka loo yaqaan hadda Norway, Denmark iyo Sweden waxayna weerar ku kala bixiyeen Yurubta galbeed iyo tan Bariba sida khadka buluuga ahi muujinayo. Meelo badan sida Waqooyiga Ingriiska, Waqooyiga Scotlad, Qeybo ka mid ah Ireland, Ruuska, Yukrayn, Iceland, Greenland, iyo Gobolka Normandy ee Fransiiska oo 911 kii uu u hibeeyey boqorkii Fransiiska oo waqtigaa jiray ayey xoog ku qabsadeen Burcad Badeedaasi. Ugu dambeyntii 1066dii ayaa Normans-kii asalkoodu kasoo jeeday Vikings-ku weerar ku qabsadeen dalka Ingriiska oo dhan.\nMaxay tahay Istrateejiyadda Burcad Badeeda cusub ee Norway\n"Ruqo Ninkii lahaa dabada hayo ma kacdo"\nMaadaama aysan awood ciidan oo ay hadda dhul ku furtaan lahayn ama aysan u saamaxeyn duruufaha aduunka ka jiraa waxa kaleya ee u furani waa inay QALIN iyo Khiyaamo wax ku boobaan. Sidaan hore usoo sheegnay waxay ilaa mudoba aha dabajoogeen inay baddayada dhacaan ayagoo adeegsanaya ama ku gabanaya KENYA iyo rag u dhashay dalka NORWay oo ku jira GUDIGA BADAHA ee Jamciyadda Quruumaha ka Dhaxaysa.\nWaxaa nasiib daro ah in Xadka Badda Soomaaliya oo 1972 lagu qeexay QAANUUNKA LAB. 37 oo ay gacanta ku hayso JQM laga daadhiciyo MADAXDA DAWLADDA ugu sareysa sida MADAXWEYNAHA iyo RA”IISUL BAARLAMAANKA in baddaya 12 MILES lagu Xadeeyo.\nWaxa yaabka ka leh waxaa weeyeye maxaa ugu kordhaya raggaas aan talada wadanka u dhiibnay inay hibeeyaan DHUL BADEED ka baaxad iyo bedba weyn DHULKEENA BIRIGA ah, Dhul badeedkaas oo weliba la tuhunsan yahay in khayraadka ceegaaga uu ka badan yahay kheyraada ku sugan BIRIGA Soomaaliya.\nWaaba la gartay RA’IISUL BAARLAMAANKA oo wuxuu haystaa dhalasho NORWEGIAN ah oo waxaa lagu beerlaxawsaday waxaad tahay NORWEGIAN ee MADAXWEYNUHU MUXUU KU GATAY DHUL BADEEDKA INTAAS BAAXADDIISU LE’EGTAY? WAA SU’AAL DA’WEYNE DALKA YAA ISKA LEH? JAWAABTU WAA SOOMAALIYA SOOMALI BAA LEH. SOOMAALIDU WAXAY KU MAAHMAAHDAA “ RUQO NINKEEDII DABADA HAYO MA KACDO.”\nWaxaa laga yaabaa inaad akhristeyaal badani fahmin Ruqo waxay tahay ee aan macneeyo. Kolka abaar ba’ani dhacdo oo xooluhu qurub ay gooyaan waayaan, geela ayaa ugu dambeeya wax dibi gaadho. Markuu caatoobo neefka geela ahi wuxuu gaaraa inuusan kici karin in dadku kiciyo oo dhulka laga hinjiyo mooyee. Hadaba hadii neefkaas asagoo fadhiya dabada la qabto si kasta oo loo hinjiyo meesha kama kaco.\nMaahmaahdu waxay ifineysaa haddii neefkaas ruqada ah ninka asagu iska lehi dabada qabto hada yaa kicin. Dulucda maahmaahdan aan u soo qaatay waa haddii MADAXWEYNIHII IYO RA”IISUL BARLAMAANKII ay goosteen inay hibeeyaan Baddii ay lahaayeen yaa difaaci kara?\n2009kii markii Norway ku guulaysatay inay DFKG madaxdeedii u saxiixaan heshiis KENYA waxaa ka dhiidhiyey ummadda Soomaaliyeed meel kasta oo ay joogto, waxaana hormood ka ahaa aqoonyahanadaa oo qoraallo ku dhifaacayey dalka iyo BAARLAMAANKII xilligaas oo gaashaanka ku dhuftay khiyaanaddii NORWAY soo maleegtay ee ku hadoodilneyd MOU Kenya DFKG u saxiixday.\nWaxaa xaqiiqdu tahay in la meersanayo dhul badeed kii hore ka baaxad iyo bedba weyn haddaan halgankii hore mid ka weyn la qaadin oo weliba markaan seefa si quman loo afaysan sababtoo ah labada Masuul oo wadanka ugu sareysa ayaa hawsha wada. Xaalku wuxuu marayaa WIXII DHIIG LAHAW KACA, YAA MAALI JIRAYEEY IYO WEEDHIHII CABDULLAAHI SULDAAN TIMACADE EE AHAA:\nGUMAYSIGU HASHUU NAGA DHACAY ...... EEN GURAYEY RAADKEEDA\nGU'YAAL IYO GU'YAAL BADAN ...... HASHII GAMA'A NOO DIIDEY\nGOOBTAY ISTAAGTABA HASHAAN ...... JOOGAY GARABKEEDA\nGUURAA HABEENIMO HASHAAN ...... GEBI WALBA U JIIDHAY\nGAASHAANDHIGEEDII HASHU ...... GALOWGU EEDAAMAY\nHASHII GEEDDANKEEDII RAG BADAN ...... GOODKU KU CASHEEYEY\nGACMAA LAGU MUQUUNSHAYE ...... XORNIMO NOOGUMAY GARANE\nGARRE IYO GUNTANE MAALINTAY ...... GEES ISUGU BOODEY\nALLAA NOO GARGAAREE XORNIMO ...... NOOGUMAY GARANE\nGEERAARRADEEDII HASHAAN ...... ANNIGU GOOGOOYEY\nGALOOL IYO MARAA IYO HASHAAN ...... KIDIGA GEYLAANSHEY\nGAAJIYO HARRAAD BADAN HASHAAN ...... UGU GARAACAAYAY\nGOOBTUU SIDKEEDII GO'AY ...... GALABTII FOOLQAADAY\nAYADOO CANDHADA GIIJISAY ...... OO GODOL KU SII DEYSAY\nGARAAD MIDAN LAHAYN BAY ...... LA TAHAY WAAD KA GAAGIXINE\nANNAGOO GANTAALAHA DHACIYO ...... HAYSAN QORI GAABAN\nHASHAAN GAADDA WEYNOW LIBAAX ...... UGA GABOON WAAYEY\nINAAN GARAYACAWL UGA TAGAA ...... WAA HAL SOO GUDHAYE.\nXikmadda gabaygani waa in xornimada Soomaaliya oo aabayaasheen radinteeda iyo dhalinteeda ay u babacdhegeen quwadihii reer Yurub ee aduunka gumaysanayey ayagoo waran iyo toorey waxaan ahayn haysan, gaariiseeyey markey si kale uga adkaadeen in diyaarado lagu dhukheeyo; inaan Norway iyo kuway ku gabaneyso si fudud dhul-badeedkayaga ugu hibeyno qaranigan 21aad waa noo garaad li’i.\nWaxaan maqaalkaan kusoo gunaanadayaa HAYAAY KA SOO KACAAY HAYAAY AAN DIFAACANO DALKEENEE, HAYAAY KA KACA FADHIGA SOOMAALIYEY.


Bogga ugu weyn » Maqaallada Wararkii Ugu Dambeeyay » Riix halkan haddii kani yahay war-saxaafadeedkaaga! » Xusuusta Cuntada Cusub: Calaamadda Charcuterie Fortin Salami\nCharcuterie L. Fortin Ltée. ayaa dib uga soo celinaysa calaamadda Charcuterie Fortin Salami ee suuqa sababtoo ah waxa ku jiri kara sarreen aan lagu sheegin calaamadda. Dadka xasaasiyadda ku leh sarreenka ama qaba cudurka baruurta ama cilladaha kale ee la xiriira gluten waa in aysan cunin alaabta dib loo soo celiyay ee hoos lagu sharraxay.\nAlaabta soo socota ayaa lagu iibiyay Quebec.\nbrand Product size UPC Xeerarka\nCharcuterie Fortin Salami 175 g 6 28555 04100 4 Ugu Fiican Kahor\nHubi inaad gurigaaga ku haysato alaabta la soo celiyay. Alaabooyinka dib loo celiyay waa in la tuuraa ama lagu soo celiyaa bakhaarkii laga soo iibsaday.\nHaddii aad xasaasiyad ku leedahay sarreenka ama aad qabto cudurka baruurta ama cilladaha kale ee la xiriira gluten, ha isticmaalin badeecada dib loo soo celiyay sababtoo ah waxay keeni kartaa falcelin halis ah ama nafta halis gelisa.\n• Wax badan ka baro xasaasiyadda cuntada ee caadiga ah\nDib u soo celintan waxaa kiciyay shirkadu. Hay'adda Kormeerka Cunnada ee Kanada (CFIA) waxay samaynaysaa baaritaan badbaado cunno ah, taasoo horseedi karta in la soo celiyo alaabtii kale. Haddii badeecadaha kale ee khatarta sare leh dib loo soo celiyo, CFIA waxay ogeysiin doontaa dadweynaha iyada oo loo marayo Digniinta Dib-u-soocelinta Cunnada ee la cusboonaysiiyay.\nMa jiraan wax falcelin ah oo la soo sheegay oo la xidhiidha isticmaalka alaabtan.


Maraykanka, 10 September 2017\nAxad 10 September 2017\nWar saxaafadeed uu soo saaray taliska ciidamda Mareykanka ee Africa (AFRICOM) Jimcaha maanta ayaa lagu sheegey in iyadoo iskaashi lala yeelanayo dowladda Federaalka ah ee Soomaaliya ay ciidamada Mareykanka qaadeen weerar xagga cirka ah oo qorsheysanaa, kaas oo lagu beegsaday Al-Shabaab Khamiistii abbaaro 2:45 Duhurnimo xilliga Soomaaliya.\nWarbixin:Duufaanada Mareykanka ku Soo Noqnoqda\nDuufaanta Hurricane Irma oo watada dabeylo xooggan oo saacaddii ku socda xawaare dhan 280 Killomitir iyo roobab mahiigaan ah ayaa ku dhuftay Jasiirado ku yaala Badda Caribbeanka.\nTrump oo Digniin Kale u Jeediyay Pyongyang\nMadaxweyne Donald Trump ayaa digniin ku bixiyay in maalin murugo badan ay u noqoneyso Kuuriyada Waqooyi, haddii Mareykanku buu yiri uu talaabo Milatary oo ka dhan ah xukumadda Pyonyoung uu qaado.\nDuufaanta Irma oo Garaacday Jaziiradda Puerto Rico\nDuufaanta Irma ayaa xalay si xawli ah ku dhaaftay waqooyiga jaziiradda uu Mareykanku leeyahay ee Puerto Rico, iyada oo dhulka dhigtay korntada iyo tubooyinka biyaha qaada taasoo saameyneysa boqollaal kun oo ruux.\nMadaxweyne Trump oo Joojiyey Barnaamijkii DACA\nDowladda Mareykanka ayaa soo geba gebeysay barnaamij ka hor-istaagayey caruurta ama dhallinyarada aan sharciga haysan in la masaafuriyo, una ogolaanaey inay ka shaqeystaan waxna ka bartaan Mareykanka.\nMareykanka: Shil ay ku Geeriyootay Gabar Soomaali ah\nGabar Soomaaliyeed oo lagu magacaabo Asli Cabdi Xayir ayaa ku geeriyootay halka wariye Axmed C/raxmaan Jaakat oo ka mid ah saxafiyiinta Soomaaliyeed ee dagan Mareykanka uu ku dhaawacmay kadib marki baabuur ay la socdeen uu ku dhacay tareen gudaha magaalada Barron ee gobolka Wisconsin ee dalkaan Mareykanka Sabtidii.\nMinnesota: Shirkadaha Soomaalida oo Laga Goystay Qandaraasyo\nShirkado ay leeyihiin qaar ka mida jaaliyadda Soomaaliyeed ee gobalka Minnesota ayaa qandaraasyo ay ka heysteen shirkadaha caymiska ee Blue Cross Blue Shild iyo U care laga goostay.\nHaweeney Soomaali ah oo lagu Dhaawacay Ohio\nMushkilad Soo Food Saartay Soomaalida Columbus\nMagaalada Columbus ee gobolka Ohio oo ka mid ah meelaha ay sida aadka ah u dagaan Soomaalida Mareykanka ayaa waxaa bilooyinki ugu danbeeyey ka dilaacay kooxo isugu jira Soomaali iyo ajnabi oo is dilaya.


Ka-qaybgalka qoyska, bulshada iyo dugsiga oo xoog leh ayaa fure u ah wanaagga ardayda iyo guud ahaan guusha ardayda. Dugsiyada Minnetonka waxay qiimeeyaan iskaashigeenna waalidnimo waxayna siisaa taageero iyo kooxo ballaadhan degmada iyada oo lala xiriirinayo bulshada dugsiga iyo waalidiinta kale, wax laga barto dadaallada waxbarashada iyo taageerada la heli karo ee ardayda iyo qoysaska. Waxaan ognahay in marka iskuullada, waalidiinta iyo qoysasku ay wada shaqeeyaan si ay u taageeraan ardayda, wanaagga ardaygu wuu ka weynaanayaa.\nGuddiga Waxbarashada Waalidka Minnetonka\nMinnetonka Public School District Degmada Waxbarashada Bulshada\nWada Shaqeynta Qoyska Minnetonka\nDugsi kasta oo hoose iyo dhexe wuxuu leeyahay koox waalid.\nNadiifi Springs PTO\nMuuqaallo dhaadheer PTA\nNaadiyada Buusarka MHS\nGuddiga Waxbarshada Waalidka ee Minnetonka (Waalidka oo Ujeeddo leh) wuxuu ka kooban yahay wakiil ka socda dugsi kasta PTO / PTA ama Kooxda La-talinta iyo sidoo kale wakiillada degmada dugsiga. Kooxda waxay u shaqeysaa si iskaashi iyo is afgarad ah si loo go'aamiyo, loo qorsheeyo, loona fuliyo fursadaha waxbarashada waalidka. Waalidiinta bulshadeenna waxay u ooman yihiin fursado ay ku bartaan sida ugu wanaagsan ee loo taageero loona koriyo carruur caafimaad qabta, mas'uul ah oo faraxsan. Isku darka dadaallada, keenista khubaro, iyo xulashada buugaagta taageeraya barashada socota, guddigan wuxuu keenayaa marin u helka macluumaadka waalidnimada oo tayo sare leh, si hufan oo qiimo jaban leh. Laga soo bilaabo sanadkii hore waxaan si dhow ula shaqeynay Tonka Cares iyo guddi hoosaadkooda cusub ee caafimaadka maskaxda si ay gacan uga geystaan go'aaminta meelaha laga hadlayo.\nWixii macluumaad ah ee ku saabsan ku hadla soo socda soo booqo boggayaga internetka .\nWaxbarshada Beesha Minnetonka waxay taageertaa baahiyaha waxbarasho, bulsho iyo madadaalo ee bulshada iyadoo u adeegta carruurta da'doodu tahay dhalashada ilaa shan jirka, dhalinyarada iyo dadka waaweyn ee ku nool Degmada Dugsiga Minnetonka iyo bulshooyinka ku xeeran. Waxaan aaminsanahay barashada nolosha oo dhan ee loogu talagalay dadka oo dhan, dhalashada ilaa qaan-gaarnimada iyo iskaashiyo taageera oo xoojiya bulshada, dugsiyada iyo qoysaska.\nBooqo websaydhka Waxbarashada Bulshada .\nSEAC (oo loogu dhawaaqo "doon") waa soo gaabinta Golaha La-talinta Waxbarashada Gaarka ah, oo ah koox siisa talooyin ku saabsan arrimaha waxbarashada gaarka ah degmadooda dugsi. Ujeeddadeedu waa la talin iyo u doodid, ee ma aha go'aan ka gaarista siyaasad. Sharciga Minnesota wuxuu farayaa degmo kasta oo ka mid ah gobolka inay yeelato SEAC inkasta oo uusan qeexin sida kooxaha loo abaabulayo ama waajibaadka ay tahay inay qabtaan. SEAC-yada maxalliga ahi waxay kula taliyaan degmooyinka dugsiga horumarinta barnaamijyada iyo adeegyada si loo daboolo baahiyaha waxbarasho ee gaarka ah ee carruurta iyo qoysaska. Iyagoo la wadaagaya aragtidooda gaarka ah ee waxa u eg isticmaalka adeegyadan, waalidiintu waxay ka caawin karaan degmada inay waxtar badan yeelato. Natiija ahaan, natiijooyinka carruurta naafada ah waa inay hagaagaan. Dugsiyada Dadweynaha Minnetonka ee SEAC ujeeddadeedu waa inay siiso waxbarasho iyo taageero dhammaan qoysaska leh carruurta leh baahiyaha gaarka ah, iyadoo la siinayo fursado xiriir.\nMacluumaadka ku saabsan SEAC booqo websaydhka Waxbarashada Gaarka ah ee Minnetonka .\nUjeedada Iskaashatada Qoyska ee Minnetonka waa in la taageero lana horumariyo ladnaanta dhammaan dhalinyarada iyo qoysaska ku nool Degmada Dugsiga Minnetonka iyada oo lala kaashanayo bulshada. Wada-hawlgalayaasha Iskaashatada Qoyska ee Minnetonka ayaa isku uruursada sannad dugsiyeedka oo dhan si ay ula wadaagaan macluumaadka la xiriira barnaamijyada, ilaha bulshada, iyo inay raadiyaan fursado ay ku taageeraan qoysaska iyo fursadaha kale ee gacan ka geysanaya horumarinta bulshada. Iskaashatada Qoyska ee Minnetonka waxay kobcisaa habab wada shaqeyn waxayna keentaa aragtida, macluumaadka iyo ilaha wada-hawlgalayaasha kala duwan iyo degmooyin si loo abuuro xalalka farqiga adeegga, isku-dubbaridka adeegga iyo baahiyaha aan la daboolin ee qoysaska bulshada.\nBooqo shabakadda Iskaashiga Qoyska ee Minnetonka .\nTonka CARES waa isbahaysi diiradda saaraya ka hortagga oo ka kooban 50+ xubnood oo matalaya qaybaha kala duwan ee bulshada. Tonka CARES wuxuu la shaqeeyaa sharci fulinta maxalliga ah, ganacsiyada, dowladda hoose, Dugsiyada Dadweynaha ee Minnetonka, kuwa aan macaash doonka ahayn ee taageera dhallinyarada, bulshooyinka caqiidada leh, ardayda iyo waalidiinta si loo abuuro bulsho caafimaad qabta iyo jawi taageeraya go'aan qaadashada wanaagsan ee dhallinyarada. Ujeeddada 'Tonka CARES' waa inay bixiso isbahaysi bulsho oo kala duwan oo kobciya horumarka caafimaadka leh ee dhalinyarada, oo ay ku jiraan ka hortagga isticmaalka mukhaadaraadka iyo ka hortagga hore.\nBooqo websaydhka 'Tonka CARES' .


Ciidanka Booliska Oo Keenay Gun-gaadhka Dacwaddii Dhamme iyo Xeer-ilaalinta Oo La Fadhiisatay! "Ma Dembi Baa In Qof Subeer Awal Ahi Xukuumadda Dhaliilaa?"\nSaturday June 08, 2019 - 14:00:32 in Wararka by Super Admin\n1dii Julaay 2019ka oo ku beegnayd 27kii Ramadaan 1440ka ayay ciidanka dembi-baadhistu xafiiska xeer-ilaalinta Maroodijeex u gudbiyeen eedo ka dhan guddoomiyaha garabka dhallinyarada Xisbiga Waddani Maxamed Siddiiq Dhamme, waxaanay ku eedeeyeen saddex qodob oo kala ah:\n1. Kicin dadweyne (321) waa qodob salkiisu yahay nabadgelyo darro. Waa qodobka loo cuskado cid kasta oo la xidho oo aan dammaanad lahayn.. Xukunkiisu waa illaa shan sanno.\n2. Is-horaag shaqo qaran: waa xayiraaddii lala maagganaa Ceerigaabo, Ceelafweyn iyo Garadag ee socon weyday, xitaa golaha baarlamaankuna ansixin waayay iyo\n3. Aflegaaddo madaxeed. Labada qodob ee dambe xukunkoodu waa shan sanno.\nDhagar male-awaal ah oo xukunkeedu yahay toban gu' ayaa la rabaa in guudkooda loo saaro muwaaddinkaas dhallinyarada ah ee cabbiray dareenkiisii ku aaddaanaa in gabbalka loo rido Gobolka Sanaag, welibana xilka ka haya Xisbiga Qaran.\nXafiiska Xeer-ilaalinta qaranka waxa la gudboonaa in ay kala haadiyaan oo kala hufaan eedahaas malluuqan ee ka yimi ciidanka booliska, sidoo kale waxa waajib ku ahaa in ay ku qoraan xeer-ilaaliye oo dacwadda loo gudbiyo maxkamadda gobolka Maroodijeex, si loo dhegaysto wanjalkan macmalka ah ee la dhoobdhoobay.\nMarka laga yimaaddo dhaliisha uu jeediyay Maxamed Siddiiq Dhamme waxa ugu weyn ee loo haystaa waa in uu xukuumadda cambaareeyo isaga oo la beel ah madaxweynaha Somaliland Mudane Muuse Biixi Cabdi. Hore ayuu Maxamed Sidddiiq Dhamme u yidhi "Xisbiyadu waa mabda'-wadaag ee ma aha mag-wadaag".\nWaxa aanu xafiiska xeer-ilaalinta ugu baaqaynnaa inay dedejiyaan eedaha loo haysto muwaaddinkan xuquuqdiisii qof ahaaneen dhulka lala simay.


Farmaajo oo labo bil sifo sharci darro ah ku jooga Villa Soomaaliya | KEYDMEDIA ONLINE\nFarmaajo oo labo bil sifo sharci darro ah ku jooga Villa Soomaaliya\nMadaxweynaha waqtigu ka dhamaaday Maxamd Cabdullaahi Farmaajo, ayay maanta u buuxsatay muddo labo bil ah uu sifo sharci darro ah ku joogo Madaxtooyada Soomaaliya.\nMUQDISHO, Soomaaliya - Maxamad Cabdullaahi Farmaajo, ayay maanta u buuxsantay, muddo labo bil ah, tan iyo markii ay dhamaatay maddadii dastuuriga ahayd ee xil heyntiisa, 8 Febaraayo 2021.\nLixdan cisho oo aan sharciga dalka u yaalla ku qorneyn, heshiisna lagu ahayn, ayuu Farmaajo ku fidhiyaa kursiga Madaxweynaha Soomaaliya, wuxuu ku fashilmay inuu hir-galiyo is fahan dalka loogu dareeriyo doorasho la isla ogol yahay.\nMucaaradka oo ay ugu tun weynyihiin, Golaha Midowga Murashixinta iyo Madaxweynayaasha Maamul goboleedyada Puntland iyo Jubbaland ayaan Farmaajo u aqoon saneyn Madaxweyne, maadaama waqtigiisii sharciga ahaa dhamaaday.\nMaxamed Cabdullaahi Farmaajo, ayaa dhowr jeer diiday wada hadallo xal lagu gari karay, wuxuuna ugu danbeyn ka baxay shirkii wada tashiga ee looga arrin sanayay ajandaha, shir madaxeedka, kaas oo burburay Arbacadi.\nSida ay saadaalinayaa khubarada siyaasadda Soomaalida, sida weynna u fahansan hab dhaqanka Madaxweynaha waqtigu ka dhamaaday, wuxuu isku dayi doonaa muddo kordhin aan sharci ahayn, taas oo dalka u horseedi karto marxalad aan la saadaalin karin.


warkii.com » Dr Marcus Rashford Oo Amaan Kala Kulmay Solskjaer Ka Dib Markii Uu Shahaadada Uga Sareysa Ka Helay Jaamacada Manchester\nDr Marcus Rashford Oo Amaan Kala Kulmay Solskjaer Ka Dib Markii Uu Shahaadada Uga Sareysa Ka Helay Jaamacada Manchester\nTababaraha Manchester United Ole Gunnar Solskjaer ayaa amaan ugu qubeeyay Marcus Rashford ka dib markii la shaaciyay in weeraryahanka uu shahaado heer sarre ah ku helayo howshiisa samafalka.\n22 jirkaan ayaa noqonaya qofkii ugu da’da yaraa ee shahaado heerka sarre ka helaya Jamaacahada Manchester iyadoo ay hore u heleen shahaadadaan Sir Alex Ferguson iyo Sir Bobby Charlton.\nRashford ayaa lagu abaalmariyay howshiisa samafalka ee uu qabtay xagaagan isagoo uruuriyay lacag gaareysa 20 milyan ginni si loogu quudiyo afar milyan caruur ah oo iskuuladii ay cuntada ka cuni jireen loo xiray sababo la xiriira Korona Fayras.\nWeeraryahanka ayaa sidoo kale ku qasbay in dowlada ay ka laabato go’aankeedii hore ee ay ku joojineysay cuntada bilaashka ah ee iskuulada, isagoo ka dhaadhiciyay inay barnaamijkaas sii wadaan ilaa iyo xagaagan.\nTababarihiisa ayaana aad ugu farxay maanta in lagu abaalmariyay shahaado sharafeedka Manchester University.\n“Aad ayaan ugu faaneynaa Marcus” ayuu yiri tababaraha reer Norway.\n“Dhowr jeer ayaan sheegay, Marcus waa shaqsi weyn, waa bani’aadam fiican. Dadka kale ayuu ka hormariyaa naftiisa, shaqada uu qabtay ayaa muujineysa inuu dadka kale ka walwalo.\n“Aad ayaan ugu faanayaa isaga, waxaan rajeynayaa inuu shaqasiyadaan sii lahaado inta ka harsan noloshiisa, sidaasa sii ahow.”\nIsagoo ka hadlayay shahaado sharafta la gudoonsiinayo, Rashford ayaa yiri: “Maalin weyn ayay ii tahay aniga iyo qoyskeyga. Marka aad eegto magacyada waa weyn ee shahaadadaan la gudoonsiiyay waxay kaa dhigeysaa mid madaxa raariciya.\n“Weli ma dhamaanin dagaalkii aan kula jirnay saboolnimada caruurta ee wadankaan laakiin inaan aqoonsi ka helo magaaladeyda waxay la micno tahay inaan wadada saxda ah ku socoto, wax weyn ayayna iila micno tahay. Waad mahadsan tihiin Jamaacada Manchester”